Бангладешда 20 киши "Роану" циклони қурбонига айланди\n06:45 / 22.05.2016\nБангладешнинг жанубий соҳилларига 21 майда ёпирилган "Роану" тропик циклони оқибатида юз берган сув тошқинлари ва кўчкилар оқибатида камида 20 киши ҳалок бўлди, деб хабар бермоқда РИА “Новости” ахборот агентлиги.\nЦиклон соҳилларга тушликка яқин етиб келган. Офат марказидаги шамол тезлиги соатига 88 км га етган. Ҳукумат соҳилбўйи ҳудудларидан 500 мингга яқин кишини эвакуация қилган, бироқ дастлаб 2 млн киши эвакауция қилингани маълум қилинганди.\nАйни вақтга келиб об-ҳаво яхшиланиши бошлаган, кўпчилик ўз уйларига қайтмоқда. Бироқ қутқарувчилар мамлакатнинг жануби-шарқий қисмидаги қояли ҳудудларда янги кўчкилар юз бериши мумкинлигидан огоҳлантирмоқдалар.


"Зенит" "Локомотив" билан дуранг ўйнади ва чемпионлик учун курашдан чиқди\n10:21 / 16.05.2016\nСанкт-Петербургнинг "Зенит" ва Москванинг "Локомотив" жамоалари ўртасида Россия чемпионатининг 29-турида кечган учрашув 1:1 ҳисобидаги дуранг натижа билан якунланди.\nСанкт-Петербургда кечган бу учрашувда ҳисоб 10-дақиқада "Зенит" ҳужумчиси Халк томонидан пенальти зарбасининг аниқ амалга оширилиши орқали очилди. "Локомотив" жамоаси ҳам биринчи бўлимга қўшиб берилган дақиқаларда пенальти тепиш имконига эга бўлди ва нуқтага яқинлашган Александр Самедов аниқ ҳаракат қилиб, ҳисобни тенглаштирди.\nЎйинда шу ҳисоб сақланиб қолди. Эндиликда питерликлар 56 очко билан турнир жадвалининг учинчи ўрнида қолмоқда, "Локомотив" эса очколари сонини 47тага етказиб, олтинчи ўринга жойлашган.\nОхирги турда, 21 май куни "Зенит" Москвада маҳаллий "Динамо" жамоасига қарши ўйнайди, "Локомотив"ни эса Саранскнинг "Мордовия" жамоасига қарши баҳс кутмоқда.\nПитерликлар ярим ҳимоячиси Аксель Витсель ва ҳужумчи Халк охирги турда сариқ карточкалари сони ортиб кетгани туфайли жамоага ёрдам бера олмайди. "Локомотив"нинг питерликларга қарши ўйинда иккинчи сариқ карточкани олган ҳолда майдонни тарк этган футболчиси Алексей Миранчук ҳам охирги турни ўтказиб юборади.\nАйни вақтда турнир жадвалида 28 учрашувдан кейин 59 очко йиққан ЦСКА жамоаси пешқадамлик қилмоқда. Иккинчи ўринда "Ростов" 57 очко билан жойлашган. Бу жамоалар 29-турни мос равишда "Краснодар" ва "Урал"га қарши ўтказишади. ЦСКА кейинги икки учрашувда мағлубиятга учраган тақдирида ҳам "Зенит" бу жамоадан тўплар нисбатидаги фарқлар туфайли ўзиб кета олмайди.


23:18 / 30.11.2017 | Sherdor | 367\nАссалому алайкум! Аллоҳ субхана ва таоло килаётган ишларингиздан рози бўлсин. Саволим шундан иборатки: Аллоҳ илм бериб амал бермайдиган банда ҳам бўлади. Қуръонни ўқиб, диндан илм олиб, лекин ибодатга йиқилмайди. Ҳатто Қуръондан бир қанча ёдлаб амал қилмайдиганлар ҳам бўлади. Бундай одамга шариатимизнинг ҳукми қандай?\nعَنْ أَبِي هُرَيْرَةَ رَضِي اللهُ عَنْهُ عَنِ النَّبِيِّ صَلَّى اللهُ عَلَيْهِ وَسَلَّمَ قَالَ: إِنَّ أَوَّلَ النَّاسِ يُقْضَى يَوْمَ الْقِيَامَةِ عَلَيْهِ رَجُلٌ اسْتُشْهِدَ فَأُتِيَ بِهِ فَعَرَّفَهُ نِعَمَهُ فَعَرَفَهَا، قَالَ: فَمَا عَمِلْتَ فِيهَا؟ قَالَ: قَاتَلْتُ فِيكَ حَتَّى اسْتُشْهِدْتُ قَالَ: كَذَبْتَ وَلَكِنَّكَ قَاتَلْتَ لِأَنْ يُقَالَ جَرِيءٌ فَقَدْ قِيلَ، ثُمَّ أَمَرَ بِهِ فَسُحِبَ عَلَى وَجْهِهِ حَتَّى أُلْقِيَ فِي النَّارِ. وَرَجُلٌ تَعَلَّمَ الْعِلْمَ وَعَلَّمَهُ وَقَرَأَ الْقُرْآنَ فَأُتِيَ بِهِ فَعَرَّفَهُ نِعَمَهُ فَعَرَفَهَا، قَالَ: فَمَا عَمِلْتَ فِيهَا؟ قَالَ: تَعَلَّمْتُ الْعِلْمَ وَعَلَّمْتُهُ وَقَرَأْتُ فِيكَ الْقُرْآنَ، قَالَ: كَذَبْتَ وَلَكِنَّكَ تَعَلَّمْتَ الْعِلْمَ لِيُقَالَ عَالِمٌ، وَقَرَأْتَ الْقُرْآنَ لِيُقَالَ هُوَ قَارِئٌ فَقَدْ قِيلَ، ثُمَّ أَمَرَ بِهِ فَسُحِبَ عَلَى وَجْهِهِ حَتَّى أُلْقِيَ فِي النَّارِ. وَرَجُلٌ وَسَّعَ اللهُ عَلَيْهِ وَأَعْطَاهُ مِنْ أَصْنَافِ الْمَالِ كُلِّهِ فَأُتِيَ بِهِ فَعَرَّفَهُ نِعَمَهُ فَعَرَفَهَا، قَالَ: فَمَا عَمِلْتَ فِيهَا؟ قَالَ: مَا تَرَكْتُ مِنْ سَبِيلٍ تُحِبُّ أَنْ يُنْفَقَ فِيهَا إِلَّا أَنْفَقْتُ فِيهَا لَكَ، قَالَ: كَذَبْتَ وَلَكِنَّكَ فَعَلْتَ لِيُقَالَ هُوَ جَوَادٌ فَقَدْ قِيلَ، ثُمَّ أَمَرَ بِهِ فَسُحِبَ عَلَى وَجْهِهِ ثُمَّ أُلْقِيَ فِي النَّارِ. رَوَاهُ مُسْلِمٌ وَالتِّرْمِذِيُّ وَالنَّسَائِيُّ\n«Албатта, қиёмат куни биринчи бўлиб ҳукми чиқадиган одам – бир шаҳид бўлган одамдир. У олиб келиниб, (Аллоҳ унга) берган неъматларини танитади. У танийди. Сўнгра:\n«Булар ила нима қилдинг?» деб сўрайди.\n«Сени деб жанг қилдим, охири шаҳид бўлдим», дейди.\n«Ёлғон айтдинг, сен «шижоатли» дейилиши учун жанг қилдинг, шундай дейилди ҳам», дейди У зот.\nСўнгра амр қилиб, уни юзтубан судратиб бориб, дўзахга ташлатади. Яна бир одамки, илм ўрганган ва илм ўргатган ҳамда Қуръон ўқиган. Бас, у олиб келиниб, (Аллоҳ унга) берган неъматларини танитади. У танийди. Сўнгра:\n«Сени деб илм ўргандим, илм ўргатдим ва Қуръон ўқидим», дейди.\n«Ёлғон айтдинг! Сен илмни «у олим» дейилиш учун ўргандинг, Қуръонни «у қори» дейилиши учун ўқидинг. Шундай дейилди ҳам», дейди У зот.\nСўнгра амр қилиб, уни юзтубан судратиб бориб, дўзахга ташлатади. Яна бир одамки, Аллоҳ унинг ризқини кенг қилиб, турли молларнинг барчасидан бериб қўйган эди. Бас, у олиб келиниб, (Аллоҳ унга) берган неъматларини танитади. У танийди. Сўнгра:\n«Сен яхши кўрадиган йўлларнинг бирортасини ҳам қўймай, йўлингда инфоқ қилдим», дейди.\n«Ёлғон айтдинг! Сен «сахий» дейилиши учун қилдинг, шундай дейилди ҳам», дейди У зот.\nСўнгра амр қилиб, уни юзтубан судратиб бориб, дўзахга ташлатади», дедилар».\nМуслим, Термизий ва Насаийлар ривоят ривоят қилганлар.\nШарҳ: Бу ҳадиси шариф ҳам Абу Ҳурайра розияллоҳу анҳу томонларидан ривоят қилинмоқда. Унда Пайғамбаримиз соллаллоҳу алайҳи васаллам ҳаётнинг одатда кўпроқ риё содир бўладиган уч тармоғида риёкорлик билан иш тутишнинг оқибати нима билан тугашини баён этиш орқали умматларини риёдан сақланишга чақирмоқдалар.\nКелинг, ҳадиси шариф матни билан шошилмай, батафсил танишиб чиқайлик:\n«Албатта, қиёмат куни биринчи бўлиб ҳукми чиқадиган одам».\nМаълумки, қиёмат куни ҳар бир инсоннинг бу дунёда қилган ҳар бир амали зарра миқдорича бўлса ҳам, ҳисоб-китоб қилиниб, одилона равишда ҳукм чиқарилади. Кимнинг ҳукми олдин, кимнинг ҳукми кейин чиқиши ҳақида гап кетадиган бўлса, ушбу ҳадисда зикри келган уч тоифа одамнинг ҳукми биринчи бўлиб чиқиши аниқ:\n1. Риёкор мужоҳид.\n2. Риёкор олим ёки қори.\n3. Риёкор бой.\nБу уч тоифага қиёмат куни қандай муомала қилиниши ҳадисда батафсил васф қилинмоқда:\n1. «бир шаҳид бўлган одамдир. У олиб келиниб, (Аллоҳ унга) берган неъматларини танитади. У танийди».\nЯъни, бу дунёдан шаҳид ўтган бир одам қиёмат куни Аллоҳ таолонинг ҳузурига олиб келинади. Аллоҳ унга бу дунёда берган неъматларини бирма-бир танитади. У Аллоҳ ўзига берган неъматларни таниб, эътироф қилади. Шунда Аллоҳ ундан:\nЯъни, Мен сенга шунча неъматларни берган эканман, сен улар ила нима қилдинг, деб сўрайди. У эса:\nЯъни, ўша Сен берган неъматларни ишлатиб, Сенинг йўлингда дин душманлари билан жанг қилдим. Жангда қатл этилиб, шаҳид бўлдим, дейди.\n«У зот: «Ёлғон айтдинг! Сен «шижоатли» дейилиши учун жанг қилдинг, шундай дейилди ҳам», дейди».\nЯъни, «Мен Сени деб жанг қилдим, охири шаҳид бўлдим» деган гапинг ёлғон, сен аслида одамлар томонидан «фалончи шижоатли одам эди» дейилиши учун жанг қилдинг. Бу гап одамлар томонидан айтилди ҳам, дейди. Сен ниятингга яраша топдинг. Аллоҳга ихлос қилмаганинг ва риёкорлигинг учун жазоингни оласан, дейди.\n«Сўнгра амр қилиб, уни юзтубан судратиб бориб, дўзахга ташлатади».\nНақадар аянчли оқибат! У одам энг улуғ ишни бажарган, яъни жанг қилиб, жонини фидо этган бўлса-да, нияти соф бўлмаганлиги, холис Аллоҳ учун амал қилмаганлиги, риёкорлиги учун ана шу аянчли ҳолга тушади! Қиёмат куни фаришталар уни юзтубан судраб олиб бориб, дўзахга ташлайдилар.\n2.«Яна бир одамки, илм ўрганган ва илм ўргатган ҳамда Қуръон ўқиган».\nЯъни, қиёмат куни биринчи бўлиб ҳукми чиқадиган уч тоифа одамлардан иккинчиси бу дунёда илм ўрганиб, илм ўргатиб ва Қуръон ўқиб ўтган одамдир. Бу иш ҳам жуда катта иш – Исломда улуғ мартабалар ваъда қилинган, мусулмонлар томонидан юқори тақдирланадиган амалдир. Олим ва қориларни кўпчилик ҳурмат қилади, уларга ҳавас билан қараб, фалончи яхши олим бўлган, писмадончи ажойиб қори, деб гапириб юрадилар. Баъзи кишилар айнан ўша гап-сўзларга ошиқ бўладилар. Одамлар мени ҳам етук олим, катта устоз, ажойиб қори десинлар, деб, илм ўрганади, илм ўргатади, Қуръон ўқийди.\nХўш, бу ишни қилган одам ҳам ҳақийқий олим, устоз ва қорилар етишадиган даражага эришадими?\nКелинг, унинг нимага эришганини Расули акрам соллаллоҳу алайҳи васалламдан эшитайлик:\n«Бас, у олиб келиниб, (Аллоҳ унга) берган неъматларини танитади. У танийди».\nЯъни, ўша одам қиёмат куни Аллоҳ таолонинг ҳузурига олиб келинади. Сўнгра Аллоҳ таоло унга бу дунёда берган неъматларини кўрсатади. У неъматларни кўриб, танийди, уларнинг ўзига бу дунёда берилганини эътироф қилади. Сўнгра Аллоҳ таоло:\n«Сени деб илм ўргандим, илм ўргатдим ва Қуръон ўқидим», деб айтади у.\nЯъни, қиёмат куни ўзининг бу дунёдаги амалларини, хусусан, илм ўрганиш, илм ўргатиш ва Қуръон ўқиш ишларини ёлғиз Аллоҳнинг розилиги учун амалга оширганини даъво қилади. Лекин ҳамма нарсани билиб тургувчи зот – Аллоҳ таоло худди аввалги одам билан бўлганидек, бунинг ҳам шармандасини чиқаради.\n«Ёлғон айтдинг! Сен илмни «у олим» дейилиш учун ўргандинг, Қуръонни «у қори» дейилиши учун ўқидинг. Шундай дейилди ҳам», дейди У зот».\nЯъни, сен илмни Мен учун ўрганганинг йўқ. Сени деб илм ўргандим, деган гапни ёлғон айтдинг. Сен одамлар «фалончи олим», дейишлари учун илм ўргандинг. Сен Қуръонни Менинг йўлимда ўқиганинг йўқ. Сени деб Қуръон ўқидим, деган гапинг ёлғон. Сен одамлар «фалончи қори» дейишлари учун Қуръон ўқидинг. Ушбу ниятингга етдинг ҳам. Одамлар томонидан сени олим ва қори дейилди ҳам, дейди.\nНақадар аянчли оқибат! У одам энг фазилатли ишни қилиб, игна билан қудуқ қазигандек, машаққат билан илм ўрганган бўлса-да, илм ўргатиб, Қуръон ўқиб юрса ҳам аянчли оқибатга дучор бўлди. Чунки унинг нияти соф эмас, ихлоси йўқ эди. У буларни ёлғиз Аллоҳнинг розилиги учун қилмаган, риёкорлик қилган эди. Оқибатда қиёмат куни фаришталар уни юзтубан судраб олиб бориб, дўзахга ташладилар.\n3.«Яна бир одамки, Аллоҳ унинг ризқини кенг қилиб, турли молларнинг барчасидан бериб қўйган эди».\nБу ерда қиёмат куни биринчи бўлиб ҳукми чиқадиган уч тоифа одамларнинг учинчиси ҳақида сўз кетмоқда. Аллоҳ таоло мазкур одамга бу дунёда кўп молу мулк берган эди. Бу ҳам жуда нозик иш. Молу мулкни яхшилик йўлида, Аллоҳ йўлида сарфлаш улуғ мартаба, ҳамманинг таҳсинига сазовор ишдир. Мусулмонлар сахий бойларни ўта ҳурмат қиладилар, уларга ҳавас билан қарайдилар. Бойларнинг сахийликлари мусулмонлар томонидан кенг миқёсда мақталади. Баъзи кишилар одамларнинг мақтовига ўч бўладилар, бунга ўта қизиққанларидан ихлосни унутиб қўядилар. Аллоҳнинг розилигини эмас, кишиларнинг мақтовини истаб, мол-дунёни инфоқ қиладилар. Хўш, булар ҳам Аллоҳга ихлос билан инфоқ қилганлар билан баробар бўладиларми? Ундай одамга қиёмат куни муомала қандай бўлади?\nЯъни, аввалги икки тоифа каби, бу дунёда ризқ-рўзи кенг, молу мулкнинг турли хилларига эга бўлган бой ҳам қиёмат куни Аллоҳнинг ҳузурига олиб келинади. Сўнгра Аллоҳ таоло унга бу дунёда берган неъматларини кўрсатади. У бу неъматларни кўриб, танийди ва уларнинг Аллоҳ томонидан бу дунёда ўзига берилганини тан олади.\n«Сўнгра: «Булар ила нима қилдинг?» деб сўралади.\nАллоҳ таолонинг бу саволига ўша одам ўзини оқлаб, жавоб беради:\n«Сен яхши кўрадиган йўлларнинг бирортасини ҳам қўймай, йўлингда инфоқ қилдим», дейди у.\nЯъни, эй Роббим, Сен берган бойликни Ўзинг яхши кўрган йўлларнинг ҳаммасига, Сенинг розилигинг учун сарфладим, дейди. Аллоҳ таоло унга бу саволни бекорга бераётгани йўқ эди. Унинг нима қилганини Ўзи жуда яхши билар эди. Лекин Аллоҳ таоло бу бандани тилидан илинтириб, қилмиши нотўғри эканлигини ўзига хос услуб ила баён қилишни хоҳлар эди. Банданинг бу ёлғонидан кейин:\n«У зот: «Ёлғон айтдинг! Сен «сахий» дейилиши учун қилдинг, шундай дейилди ҳам», дейди».\nЯъни, эй банда, Сенинг йўлингда қилдим, деган гапни ёлғон айтдинг. Сен Мен берган молни инфоқ қилган бўлсанг, одамлар сени «сахий» дейишлари учун қилгансан. Дарҳақийқат, одамлар шундай дедилар ҳам, дейди.\nНақадар аянчли оқибат! У одам аслида яхши ишни қилган эди. Мол-мулкини Аллоҳ таоло яхши кўрадиган йўлларга сарфлаган эди. Аммо нияти соф эмас, барча амалларини Аллоҳ таолога ихлос билан эмас, риёкорлик билан қилган эди. Одамлар мени сахий десинлар, деб, мол-мулкини инфоқ қилган эди. Натижа ниятига яраша бўлди. Одамлар уни мақташди. Амал пайтида Аллоҳнинг розилигини ният қилмаганлиги учун Аллоҳ таоло ҳам ундан рози бўлмади. Унга берган неъматларини сарфлашда риёкорлик қилганлиги учун амр қилиб, бундай нобакор бандани юзтубан судраб олиб бориб, дўзахга ташлашга амр этди.\nДемак, қиёмат куни дўзахга тушиш учун энг аввал ҳукми чиқадиганлар мазкур уч тоифага мансуб одамлар экан.\nЭнди ушбу ҳадиси шарифдан олинадиган фойдаларимиз ҳақида фикр юритайлик:\n1. Риёкорликдан қочиш лозим. Одамлар ундай десин, одамлар бундай десин, деган фикрларга яқин ҳам йўламаслик керак.\n2. Жиҳод қилаётган киши одамлар уни шижоатли десинлар, деб эмас, Аллоҳ рози бўлсин, деб жиҳод қилиши лозим.\n3. Илм ўрганаётган ёки ўргатаётган киши одамлар уни олим, десинлар, деб эмас, Аллоҳ рози бўлсин, деб ният қилиши лозим.\n4. Қуръон ўқийдиган киши одамлар уни қори десинлар, деб эмас, Аллоҳ рози бўлсин, деб ўқиши лозим.\n5. Мол-мулкини яхши йўлларга инфоқ қиладиган киши уларни одамлар сахий десинлар, деб эмас, Аллоҳ рози бўлсин, деб инфоқ қилиши лозим.\n6. Ҳар бир нарсада Аллоҳ таолога ихлос бўлиши зарур.\n7. Риёкорлик билан қилинган иш Аллоҳ таолонинг даргоҳида қабул бўлмаслиги аниқ.\nБу ҳадиси шарифнинг ҳикматига ҳозирги ҳаётимизда ниҳоятда муҳтожмиз! Деярли барча қилаётган ишларимизда ихлос етишмайди. Деярли барча ишларимизга риё аралашган. Бошқа нарсаларни қўйиб, ушбу ҳадисда зикр қилинган уч соҳани олиб кўрайлик.\nМинг афсуслар бўлсинким, мужоҳидлик номига доғ тушираётганлар ҳам йўқ эмас. Мужоҳидлик даъвосидаги уларнинг қилаётган тасарруфларини баъзилар «Буларнинг жиҳодлари Аллоҳ йўлида эмас, ҳукмга эришиш йўлида бўлган экан», деб баҳоламоқдалар. Баъзи кишилар эса, умуман, жиҳод нималигини билмай, унинг яқинига ҳам бормай туриб, ўзларини мужоҳид деб эълон қилмоқдалар.\nИлм ўрганиш, ўргатиш масаласини олиб кўрайлик. Бу борада Аллоҳнинг йўлида иш олиб бораётганлар йўқ, дея олмаймиз. Лекин риёкорлик қилаётганлар ҳам етарлича. Илмни Аллоҳ учун эмас, шаҳодат учун, илмий унвон учун, одамлар ичида шуҳрат топиш учун ўқиётганлар, ўқитаётганлар ҳаддан зиёд кўп. Кўзланган натижа ҳосил бўлмаётганлиги ҳам шундан бўлса керак.\nҚуръон ўқиш масаласида ҳам худди шу гапларни айтиш мумкин. Баъзи кишилар Қуръон ўқишни худди одамларнинг баҳоси, мақтови учунгина жорий бўлган нарса деб тушунишади.\nБугунги ҳаётимизда энг кўп учрайдиган риёкорлик молу пул сарфлашда, десак, муболаға бўлмас. Ҳатто хайр-эҳсон қилишда ҳам риёкорлик авж олган. Шариатимиз кўрсатганидек, молу пулидан ихлос билан садақа қиладиганлар жуда кам. Очиқдан-очиқ одамлар кўрсин, одамлар эшитсин, одамлар билсин, дейишга ўтиб кетилди.\nУшбу ҳолатлар динимиздан, Пайғамбаримиз соллаллоҳу алайҳи васалламнинг суннатларидан қанчалар узоқлашиб кетганимизни кўрсатади. Агар ҳақийқий саодатга эришмоқчи бўлсак, ҳар бир нарсада динимиз кўрсатмасига биноан иш тутишимиз, жумладан, ҳар қандай риёни ташлаб, одамлар ундай десин, одамлар бундай десин, деган ният билан эмас, ёлғиз Аллоҳ таолонинг розилигини тилаб амал қилишни ўрганишимиз лозим. Ана шундагина қилган амалларимиз икки дунёмиз учун фойдали бўлади. ("Ҳадис ва Ҳаёт" китобидан).\nوَعَنْهُ عَنِ النَّبِيِّ صَلَّى اللهُ عَلَيْهِ وَسَلَّمَ قَالَ: تَعَوَّذُوا بِاللهِ مِنْ جُبِّ الْحَزَنِ، قَالُوا: يَا رَسُولَ اللهِ وَمَا جُبُّ الْحَزَنِ، قَالَ: وَادٍ فِي جَهَنَّمَ تَتَعَوَّذُ مِنْهُ جَهَنَّمُ كُلَّ يَوْمٍ مِائَةَ مَرَّةٍ، قُلْنَا: يَا رَسُولَ اللهِ وَمَنْ يَدْخُلُهُ؟ قَالَ: الْقُرَّاءُ الْمُرَاءُونَ بِأَعْمَالِهِمْ\n«Набий соллаллоҳу алайҳи васаллам:«Аллоҳ таолодан Жуббул Ҳазандан сақлашини сўранглар», дедилар. Одамлар: «Эй Аллоҳнинг Расули, Жуббул Ҳазан нимадир?» дедилар. У зот соллаллоҳу алайҳи васаллам: «Жуббул Ҳазан жаҳаннамдаги бир водий бўлиб, ундан жаҳаннам (қўриқчилари) ҳам ҳар куни юз марта паноҳ сўрайдилар», дедилар. Одамлар: «Эй Аллоҳнинг Расули, унга кимлар кирадилар?» дейишди. У зот соллаллоҳу алайҳи васаллам: «Амаллари ила риё қилувчи қорилар», дедилар».\nШарҳ: Ушбу ҳадис ҳам Абу Ҳурайра розияллоҳу анҳудан ривоят қилинмоқда. Пайғамбаримиз соллаллоҳу алайҳи васаллам ўзларининг бу ҳадиси шарифларида айниқса риё кўпроқ содир бўлиш эҳтимоли бор бўлган соҳада эҳтиёт бўлишга чақирмоқдалар. Қуръон – Аллоҳнинг каломи. Қуръон ўқиган одамга улкан мартабалар, чексиз ажру савоблар ваъда қилинган. Мусулмонлар қалбида Қуръони Каримнинг алоҳида ўрни, ҳурмати, эъзози бор. Шунинг учун Қуръони Каримга тегишли бўлган ҳар бир нарса мусулмонлар оммаси томонидан алоҳида эъзозланади, ҳурмат қилинади. Баъзи кишилар ана ўша нарсага берилиб, Қуръон ўқиш Аллоҳ учун бўлиши зарурлигини унутиб қўядилар ва риёкорликка ўтиб қоладилар. Ҳадиси шарифда ана шу хатонинг оқибати қанчалар ёмон бўлиши айтилмоқда. Лекин бу нарса тўғридан-тўғри айтилмай, аввал эшитувчи ушбу маънони тўлиғича қабул қилишга тайёрланмоқда. Сўзнинг бошида Пайғамбаримиз соллаллоҳу алайҳи васаллам:\n«Аллоҳ таолодан Жуббул Ҳазандан сақлашини сўранглар», дедилар».\nАгар «Жуббул Ҳазан»ни сўзма-сўз таржима қиладиган бўлсак, «Хафалик қудуғи», дейишимиз мумкин. Пайғамбаримиз соллаллоҳу алайҳи васаллам саҳобаи киромларга насиҳат қилиб, Жуббул Ҳазаннинг ёмонлигидан Аллоҳ таолонинг Ўзидан паноҳ сўрашни тавсия этмоқдалар. Жуббул Ҳазан унчалик маълум ва машҳур эмас экан. Унинг нималигини саҳобаи киромлар ҳам билмас эканлар. Шунинг учун:\n«Эй Аллоҳнинг Расули, Жуббул Ҳазан нимадир?» дедилар». Пайғамбаримиз соллаллоҳу алайҳи васаллам бу саволга қисқа жавоб бердилар.\n«У зот соллаллоҳу алайҳи васаллам: «Жуббул Ҳазан жаҳаннамдаги бир водий бўлиб, ундан жаҳаннам (қўриқчилари) ҳам ҳар куни юз марта паноҳ сўрайдилар», дедилар».\nМаълумки, жаҳаннам қўриқчилари кучли, қўпол, шафқатсиз фаришталар бўлиб, жаҳаннамийларни азоблаш ва шунга ўхшаш жаҳаннамга тааллуқли бўлган бошқа ишларни бажариб юрадилар. Ўз-ўзидан маълумки, улар унча-мунча нарсадан таъсирланмайдилар ҳам, қўрқмайдилар ҳам. Аммо Жуббул Ҳазан шундай даҳшатли ва қўрқинчли нарса эканки, унинг қўрқинчларидан ўша жаҳаннам қўриқчиси бўлмиш фаришталар ҳам ҳайиқиб, Аллоҳ таолодан ҳар куни юз марта паноҳ сўраб турар эканлар. Бу жавобдан Жуббул Ҳазаннинг нима эканлиги маълум бўлади. Ундан паноҳ сўраш лозимлиги яна ҳам равшанлашади. Шу билан бирга, унга ким кириши мумкинлиги ҳақида савол пайдо бўлади. Шунинг учун ҳам:\n«Одамлар: «Эй Аллоҳнинг Расули, унга кимлар кирадилар?» дедилар».\nАсл мақсад ҳам шуни айтиш эди. Энди айни ҳақийқатни билдириш пайти келган эди:\n«У зот соллаллоҳу алайҳи васаллам: «Амаллари ила риё қилувчи қорилар», дедилар». Демак, Жуббул Ҳазанга Қуръонни Аллоҳ учун эмас, одамлар мақташлари учун, фалончи яхши қори, Қуръонни яхши ўқийди, ундай қилади, бундай қилади, дейишлари учун ўқийдиган қорилар кирадилар! Қаранг, Аллоҳнинг каломи ихлос билан эмас, риёкорлик учун ўқилса, қанчалик оғир оқибатларга олиб келиши мумкин экан. Ушбу ҳадисдан олинадиган фойдалар: 1. Жаҳаннамда Жуббул Ҳазан номли водий борлиги. 2. Жуббул Ҳазанга тушишдан Аллоҳдан паноҳ сўраш лозимлиги. 3. Жаҳаннамга хизматкор қилиб қўйилган фаришталар ҳам ҳар куни юз марта Жуббул Ҳазанга тушишдан сақлашини Аллоҳ таолодан сўраб туришлари. 4. Бир нарсани эшитганда нималигини билмаса, сўраб олиш жоизлиги. 5. Жаҳаннамга, ундаги баъзи маълум жойларга кимлар кириши тўғрисида ҳам савол бериш жоизлиги. 6. Жаҳаннамдаги Жуббул Ҳазан водийсига риёкор қорилар кириши. 7. Риёкорликнинг ниҳоятда ёмонлиги. Илгари билмаган бўлсак, энди билдик. Ушбу ҳадисга дарҳол амал қилишга ўтишимиз, Қуръонни фақат Аллоҳнинг розилиги учунгина ўқимоғимиз лозим. Қуръон ўқишдаги риёкорликнинг оқибати шунчалар бўлса, бошқа амаллардаги риёкорликнинг оқибати қандай экан? ("Ҳадис ва Ҳаёт" китобидан). Валлоҳу аълам!\nАбадий дўзахда бўладими?\nИс чиқариш ва бидъат\nКуйганда ислик кўтариш\nАссалому алайкум Хазрати шайхга ва биродарларимизга\nҚиблагага оёқ узатиш\nЭри дўзаҳ аҳлидан бўлган аёл жаннатда оила қурадими?\nИлоҳий китобларни ўқиш\nКўз тегишидан сақланиш


Шафқатсиз йиртқичлар: “кит қотиллари”нинг ҳужуми видеога олинди - 30.07.2020, Sputnik Ўзбекистон\nШафқатсиз йиртқичлар: “кит қотиллари”нинг ҳужуми видеога олинди\nАвстралия қирғоқлари яқинида уч бош косатка кит ва унинг боласига ҳужум қилди. Улар ўртасида кураш икки соат давом этди. 30.07.2020, Sputnik Ўзбекистон\n© AFP 2018 / MARCEL MOCHETКасатка\nАвстралия қирғоқлари яқинида уч бош косатка кит ва унинг боласига ҳужум қилди. Улар ўртасида кураш икки соат давом этди.\nТОШКЕНТ, 30 июл — Sputnik. Австралия қирғоқлари яқинида балиқчилар бир тўда косаткаларнинг кит ва унинг боласига ҳужум қилиши ҳолатига гувоҳ бўлишди.\nДенгиз йиртқичининг ови тасвирга олинган видео RTE News YouTube –каналига жойлаштирилди.\nThe Daily Mail нашри ёзишича, 24 июл куни уч косатка кит ва унинг боласининг орқасидан қувиб бориши Нингалу маржон рифлари олдида юз берди.\nБу ҳолатни балиқчи Шейн Стивен ва унинг дўсти дрон ёрдамида тасвирга олишга муваффақ бўлди. Уларнинг сўзларига кўра, жониворларнинг жанги икки соат давом этди.\nКит боласи билан сўзиб кетаётган эди, улар яқинига уч бош косатка сузиб келади. Икки йиртқич галма-гал она кит олдига сузиб келиб, уни чалғитишади, шу вақт учинчи косатка икки ҳафталик кит боласини ушлаб олишга ҳаракат қилади. Она кит жон-жаҳди билан курашади, бироқ косаткалар кит боласини ўлдириб қўйишади.


Фарғоналик 72 ёшли нафақахўр Ҳабиба Убайдуллаева Фарғона шаҳар тиббиёт комплекси шифокорларини масъулиятсизликда айблади. Озодлик билан суҳбатлашган Убайдуллаеванинг иддао қилишича, туғуруқ жараёнида ҳушини йўқотган 27 ёшли қизи Наргиза олти йилдан буён ўсал ётибди.\nҲабиба опа олти йилдан буён ўсал ётган қизини кўриш учун невараси билан Тошлоқ туманидан Фарғона шаҳрига қатнайди.\nУни иддао қилишича, туғуруқ жараёнида врачларнинг масъулиятсизлиги туфайли қизи Наргиза комага тушиб қолган.\nВоқеа 2011 йил Фарғона шаҳар Тиббиёт бирлашмасининг Туғуруқ комплексида рўй берган.\n- Ўшанда Наргиза иккинчи фарзандига ҳомиладор эди. Туғиш учун шу шифохонага олиб борганимизда кесерова қиламиз, деб туриб олишди. Охири қизимни мана шу аҳволга тушириб қўйишди-да, - дея зор йиғлайди онахон.\nУ қизини кесарево жарроҳлик амалиёти йўли билан туғдириш учун операция хонасига уни розилигисиз олиб кириб кетишганини даъво қилади.\n- Қизимдан ҳам, мендан ҳам розилик олишмади. Операция пайти кислород етказиб беришолмаган-да вақтида. Катта дозада наркозни бериб қўйиб, кисолород бермаган. Ўшанда 4 минут 69 секунд Наргизани юраги тўхтаб турган. Ўшандан бери қизим ўзига келмади, ўсал ётибди, - дейди Ҳабиба опа.\n72 яшар нафақахўр олти йил ичида шифокорларни масъулиятсизлиги ҳақида шикоят қилмаган жойи қолмаганини айтади.\nЖумладан Ўзбекистон президенти Шавкат Мирзиёев қабулхонасига ҳам.\n- Ўша пайтда президент бўлган Ислом Каримовни идорасига ҳам арз қилдим, ҳеч ким эътибор қаратмади. Ҳозирги президентимизни порталига ҳам ёздик. Ҳозирча жавоб йўқ. Бизни истагимиз - агар ўзимизни шифокорларни қўлидан қизимни комадан чиқариш қўлидан келмаса - чет элга юбориб, ўзига қайтаришсин, - дейди Ҳабиба опа.\nФарғона шаҳар Тиббиёт бирлашмаси шифокорлари эса Наргиза Убаёдуллаевани комадан чиқаришга умид қолмаганини айтишди.\nШифохона врачларидан бири Озодлик билан суҳбатда бу ҳақда шундай деди.\n- Мия қобиғи нобуд бўлиб бўлган. Уни ўзига қайтаришга умид деярли қолмаган. Аёлни операция қилишганида анестезиалогия жараёнидаги хатолик туфайли юраги тўхтаб қолган, кейин реанимация қилиниб қайта жонлантирилган, лекин комага тушиб қолган. Бу хатолик учун бешта шифокор ишдан бўшатилди, айримлари судланди. Аёлни комадан чиқариш учун қўлимиздан келган имкониятни қиляпмиз. Иложи бўлмаяпти, - дейди исми сир қолишини сўраган шифокор.


3. Уч оёқли қиз жумбоғи интернет оламини лол қолдирди!\nImgur расмлар сақлаш ва айирбошлаш онлайн-хизмати аудиторияси уч оёқли қизнинг расмига дуч келишганда аввал каловланиб қолишди.\n5. Ўзбекистон парламенти депутати Илҳом Абдуллаев Туркманистондаги сайлов жараёнида ҳайратда қолди!\n6. Қозоқ ўқувчиси "ақлли" дўппи ихтиро қилди!\n8. Ўзбекистон Марказий банки раиси Муллажоновга Ҳожизодаев ўринбосар этиб тайинланди\n«Трастбанк» бошқаруви раиси сифатида 2010 йилдан буён ишлаб келаётган Шерзод Ҳожизодаев Президент фармони билан Ўзбекистон Марказий банки раиси ўринбосари этиб тайинланди.\n9. МУҲАММАД ЮСУФ ТАВАЛЛУДИГА: Ҳали ҳаммаси олдинда!\n10. ББС журналистига: Ҳар нарса ёмонми Ўзбекистонда?\n11. Швеция 106 ёшли афғон аёлга бошпана беришдан бош тортди. Уларга инсонлик дарси бериб, бу аёлни Ўзбекистонга таклиф қилайлик!!\n12. Ўзбек боксини дунёга танитиш навбати қизларимизда: Ҳиндистонда Жаҳон чемпионати бошланяпти!\n13. Пушкин таваллудига: "Олтин бешик авлодлари" романидан парча...(2-қисм)\n14. ИСМАТ ХУШЕВ - 60 ЁШДА\n15. Муҳокама учун мавзу: Ўлим жазосини қайтаринг!


Фитрий хислатлар бу- суннат, ё Пайғамбарларнинг суннатларидир. Уни биз Исломдаги поклик хислатларидан биридир, десак хато қилмаган бўламиз.\nФитрий хислатлар бу-шариъатга доир иш, ё суннат, ё Пайғамбарларнинг суннатларива инсон табиатига хос аломатлар ҳисобланади. Зеро, Аллоҳ таоло инсонни мана шу фитрат билан яратди. Фитрат барча инсонга боғлиқ ҳодисадир. Фитрат Аллоҳ таоло мана шу сифатлар билан яратган нарсадир. Бу хислатлар нафақат уммати Муҳаммадийда, балки олдинги шариатларда ҳам бўлгандир. Соддароқ тарзда, мисол билан айтадиган бўлсак, инсон туғилганидан сўнг киндиги кесилиши сингари ҳолатларни келтириб ўтишимиз мумкин. Биз бу мавзуда фақатгина шаръий ва фитрий хислатлардан бири бўлган тирноқ олиш борасидаги сунннатга тўхталиб ўтмоқчимиз. Мазкур шаръий хислатлар эса ҳадиси муборакда келтириб ўтилган.\nعن عائشة أم المؤمنين -رضي الله عنها- حيث قالت: قال رسول الله عليه الصّلاة والسّلام:\nعشرٌ من الفِطرةِ: قصُّ الشَّاربِ، وإعفاءُ اللِّحيةِ، والسِّواكُ، واستنشاقُ الماءِ، وقصُّ الأظافر، وغسلُ البراجمِ، ونتفُ الإبطِ، وحلْقُ العانةِ، وانتقاصُ الماءِ. قال زكريَّاءُ: قال مصعبٌ: ونسيتُ العاشرةَ، إلَّا أن تكونَ المضمضةَ. زاد قُتيبةُ: قال وكيعٌ: انتقاصُ الماءِ يعني الاستنجاءَ\nОиша розияллоҳу анҳодан ривоят қилинади. Пайғамбар алайҳиссалом марҳамат қилиб айтади: “Ўн нарса фитратдандир. Улар; мўйловни қисқартириш, соқолни тек қўйиш-тиғ текизмаслик, мисвок, бурунга сув тортиб қоқиш,тирноқ олиш, бармоқ ва бўғимлар орасини ҳилол қилиш, қўлтиқ ости тукини юлиш, қовсупачасидаги тукларини қириш, истинжо қилиш. Ровий Мусъаб айтади, шу ўнинчиси ёдимдан кўтарилди, у оғизни ғарғара қилиш бўлиши керак”. Яна бошқа ривоятларда оқ сочни юлмаслик ва оқ сочни қора рангга бўямаслик кабилар келтирилади.\nتقليم – (тақлим) дегани қисм-қисм, парча-парча қилиб олиш деган маънони билдиради. Шаръий истелоҳда эса; бармоқ бошида мавжуд бўлган тирноқнинг боши тенглигидан ортиб турган қисмини бартараф қилишга айтилади.\nДарҳақиқат, Аллоҳ таоло инсонни хушбичим ва энг гўзал шаклу шамойилда яратган. Одамга турли мақсадларини амалга ошириш учун қўлларни пайдо қилди. Қўлларга эса ишларни осон бажариши, қийинчиликларга учрамаслиги учун шохсимон тузилма бўлиб, метиндек мустаҳкам ғилофни берди. Бунинг натижасида тирноғи бармоқ бошидан узун бўлмаган қўллар ёрдамида исталган мақсадни амалга ошириш имконияти пайдо бўлди. Энди, иш одамзот учун янада осонлашди. Фақат, кир ва микроб тўпланадиган даражада ўстирмаслик қолди холос. Зеро, тирноқларни вақтида олиб туриш, уни чиқинди анжомига айланиб қолмаслигини таминлайди.\nТирноқ бармоқ боши устидан чиққан эркин қисм, тана ва илдиздан иборат. Тирноқ ўрнинг илдиз ва чуқурча билан қопланган қисми матрица дейилади. Шу матрица ҳужайраларнинг кўпайиши туфайли тирноқ учига қараб аста секин ўсиб боради. Тирноқ бир кеча кундузда ўрта ҳисбода 0,1-0,2 мм ўсади. Тахминан 100 кунда тўлиқ янгиланади. Тирноқ кишининг ёши, жинси, организмнинг умумий ҳолати ва бошқа омилларга боғлиқ. Масалан, болалар тироғи катталарникига нисбатан тезроқ, ёки қишда ёздагидан секинроқ ўсади. Тирноқ 10-15 мм, эни 10-17 мм, қалинлиги 0,30-0,37мм, аёлларда кичикроқ ва юпқароқ бўлади. Соғлом кишининг тирноғи бир оз бўртиб чиққан, силлиқ, тиниқ ва рангсиздир.\nҲадиси шарифда ҳам Пайғамбар саллоллоҳу алайҳи ва саллам бир саҳобийга қарата: “Тирноғингни олиб юр. Чунки, шайтон ўсиб кетган тирноқ ичига ин қуриб олади”, деб марҳамат қилганлар.\nАлбатта, эҳтиёж вақтида покланиш динимизнинг қатъий талабларидандир. Биз баён қилган фитратлар турлича кўринишда бўлади.\nМисол учун умрида бир маротаба қилинадиган хатна; маълумот сифатида туғилганининг еттинчи кунида қилиш афзал.\nИбодатни адо қилиш учун амалга ошириш. Яъни, тоҳоратга тегишли бўлган оғизни ғарғара қилиш, бурунни ачитиб сув тортиш, мисвок қилиш; Маълумот сифатида айтиб ўтамиз Қуръон ўқиш учун ҳам мисвок қилиш яхши амал ҳисобланади.\nЖума, жамоат ва ҳайит намози сингариларга бориш учун покланиш;\nИнсонлар билан ўзаро мулоқот қилиш учуну хоҳ дўстлар даврасида бўладими, хоҳ ишда бўладими, хоҳ мажлисда бўладими, хоҳ оилада бўладими фарқи йўқ, одамларга нохуш ҳидлар билан озор бермаслик.Яна бир оддий мисол Пайғамбар алайҳиссалом узоқ муддатлик сафардан қайтаётган одамни оиласини бохабар қилмасдан, ҳеч қандай тайёргарликсиз, ҳа йўқ, ба йўқ тўсатдан кириб келишидан қайтарган. Сабаби эса У зот соллоллоҳу алайҳи васаллам айтганларидек: “Соч соқолини тартибга келтириб, яъни тараб, бегона одамларнинг кўзи тушмайдиган ортиқча тукларини олиб”, келишга буюрганлар.\nЭҳтиёж юзасидан қилиниши. Мисол учун мўйловни қисқартириш, тирноқ олишкаби гўзал ишларга шариъатимиз томонидан буюрилганини кўришимиз мумкин.\nТирноқларни оралатиб жума кунида олиш суннат ҳисобланади. Баъзи олимлар жуманинг заволигача олиш яхши дейдилар. Ҳатто тирноқ калталатишни вожиб деб айтган олимлар ҳам бор. Ҳадиси муборакда: “Албатта, ким тирноғини жума куни заволдан олдин оладиган бўлса, дардларидан холос бўлиб, шифо топади”, ушбу санадни Ибн Бутта Ҳумайд ибн Ҳумайд ибн Абдураҳмондан у эса отасидан ривоят қилган. Ибн Бутта “Ал-Муставъиб”, да ушбу ҳадисга амал қилиш фазилат жиҳатидан деб айтиб ўтадилар. Мустаҳаби эса тирноқни пайшанба куни асрдан кейин олишдир. Мана шунга амал қилинади. Ҳадис китобларнинг шарҳларида пайшанба куни олиш Пайғамбар алайҳиссалом қилганликлари ва Али розияллоҳу анҳуга бу ҳақида айтганлари келтириб ўтилган.\nАбдураззоқ айтади бир киши пайшанба куни Суфён Саврийнинг олдида тирноғини олмоқчи эди. Бошқа бир киши унга: “Шуни жума кунига қолдирсанг бўларди?” деди. Буни эшитган Суфён: “Суннат бирор сабабга кўра, кечиктирилмайди”, деди. Шунингдек, саҳиҳ хабарга кўра, йўқ деганда қирқ кунда бир олиб туриш суннат. Бир ривоятда муқим учун йигирма кун. Мусофирга эса қирқ кун дейилган. Имом Аҳмад ибн Ҳанбал роҳимаҳуллоҳ қачон эҳтиёж сезилса, шунда олиш мустаҳаб деганлар. Абдураззоқнинг ўзлари ва амал юзасидан машҳури ҳамда кенг тарқалгани ҳам ҳар ҳафтанинг жума куни ё пайшанба куни олиш мустаҳаб ҳисобланади. Бу гапни ундан бошқа олимлар ҳам айтиб ўтишган. Ибн Бутта Ибн Умар розияллоҳу анҳу ўзлари ҳар ҳафтанинг жума куни мўйлов ва тирноқларини қисчартирардилар деб ривоят қилган.\nДарҳақиқат, биринчи навбатта қўл, сўнг оёқ тирноқлари олинади. Қўлдан бошлашда ҳам аввал ўнг қўлдан бошлаб, кейин чап қўл бармоқларига ўтишлик мустаҳабдир. Зеро, буюк ватандошимиз Имом Бухорий роҳимаҳуллоҳ Оиша розияллоҳу анҳодан ривоят қилган ҳадисга мувофиқ қийдагиларни айтадилар: “Пайғамбар саллоллоҳу алайҳи ва саллам оёқ буюм кийиш, соч тараш, тоҳорат-покланиш ва барча хайрли ишларда ўнг томондан бошлашни яхши кўрар эди”. Имом Нававий: “Тирноқни ҳаммасини олиш суннат. Аёл бўладими, эркак бўладими фарқи йўқ. Ўнгдан бошлаш эса мустаҳабдир”, деган. Шуни алоҳида таъкидлаб ўтиш керакки, Ҳофиз Ибн Ҳажар роҳимаҳуллоҳ “Фатҳул Борий” номли китобларида тирноқ олиш борасида келган ҳадисларнинг бирортасини собит қилмаганлар. Лекин, Имом Нававий Муслимнинг шарҳида қатъий тарзда: “Ўнг қўлнинг кўрсатгич бармоғидан бошланади. Сўнг ўрта бармоқ ва номсиз бармоқ кейин жимжилоқ тирноқлари олинади ва чап қўлга ўтишдан илгари бош бармоқ олинади. Чап қўл бармоқ тирноқларини эса жимжилоқдан бош бармоқ тирноқларига қадар олинади. Оёқ бармоқларига келадиган бўлсак, ўнг оёқнинг жимжилоғидан бошланиб то бош бармоғига қадар олинади. Давоми ўлароқ, чап оёқнинг бош бармоғидан то жимжилоққа қадар олинади”, деб айтадилар.\nИбн Муфаллаҳ деган олим эса “Шариъат одоблари” деган китобида бошқа бир тартибни келтириб ўтадилар.У киши биз айтиб ўтганга тескари равишда тирноқ олиш ҳақида айтади. Мазкур кўринишни Ибн Бутта тушунтириб ўтганлар. “Биринчи бўлиб, ўнг қўлнинг жимжилоғидан бошланади. Сўнг ўрта катта бармоқ олинади. Сўнг бош бармоқ. Ундан кейин қолдирилиб кетилган номсиз ва кўрсаткич бармоқлар олинади. Сўнг чап қўл бармоқларига ўтилади ва бош бармоқдан бошланади. Сўнг ўрта бармоқ сўнг жимжилоқ олинади. Кейин қолдириб кетилган кўрсаткич ва номсиз бармоқ тирнолари олинади”. Бу Ибн Бутта айтган услуб, худди орада бир бармоқ қолдириб сакрашга ўхшайди. Кейин ўша қолдирилган тирноқлари олинади.\nАл-Омадий ҳам шунга ўхшаш услубни айтиб ўтади. Яъни,унга кўра биринчи бўлиб ўнг қўлнинг бош бармоғи, сўнг орада кўрсаткич бамоқни ташлаб ўрта катта бармоқ, сўнг яна номсиз бармоқни ташлаб жимжилоқ тирноғини олинади. Сўнг қолдириб кетилган кўрсаткич ва номсиз бамоқлар олинади. Чапқўл ҳам худди шундай услуб дейди.\nЯна бир ривоятда эса ўнг қўлнинг кўрсаткич бармоғидан бошланади тўғридан тўғри то жимжилоққача олинади. Сўнг чап қўлга ўтилади ва чап қўлнинг жимжилоқ бармоғидан бошланиб, ўнг қўлнинг бош бармоғида тугатилади.\nҚози Вакеъ ибн Жарроҳ роҳимаҳуллоҳдан у киши Оиша розяллоҳу анҳодан келтириган иснодда қуйидаги ҳадис айтилади: “Эй Оиша тирноқ олишни жимжилоқдан бошла. Сўнг катта ўрта бармоқ ва бош бармоқ тирноғини ол. Кейин қолдирилиб кетилган номсиз бармоқ ва кўрсаткич бармоқ тирноқларини ол. Зеро, шу тарзда олиш бой бўлишга сабаб бўлади”. Мана шу келтирилган ривоятга амал қилинади.\nЯна бошқа бир ҳадисда эса: “Ким тирноғини оралатиб олса, ҳаёти давомида кўз оғриғига учрамайди”, Ибн Бутта ривояти. Яна у киши ватан ҳимояси ва мудофаа йўлидаги аскарлар учун ўсиб кетишининг зарари йўқ деб қўшимча қилдилар.\nТирноқ олгандан кейин қўлни ва бармоқ уч қисмларини яхшилаб ювиш, шунингдек, олинган тирноқ парчалари, соч ва ҳижома қони, умумий бадандан чиққан қонлар, узилган тана аъзоларини кўмиш мустаҳабдир.Зеро, Ибн Умар розияллоҳу анҳу мазкур ишни қилардилар. Худди шундай мазкур муддатларда қўлтиқ ости тукини юлиш ва қов супачасидаги жунларни қириш ҳам мустаҳаб амаллардандир. Ушбу амалларни бажаришда қайчи ё шифокор маслаҳатига кўра бадандаги тўкадиган дорилар ва шунга ўхшаш нарсаларни ишлатиш ҳам жоиз. Лекин, тиш билан тирноқ олиш макруҳ амаллардан ҳисобланади.\nИмом Аҳмад Аллоҳ таолонинг:\nألم نجعل الأرض كفاتا * أحياء وأمواتا\n“Ахир Биз ерни тирикларни ҳам, ўликларни ҳам йиғувчи қилиб қўймадикми?!” тафсирида “Тириклар унга қон, соч ва тирноқларини худди вафот этганларини кўмишгани сингари, ташлаб кўмишади”, деб айтади. Абу Довуд “Маросил” номли китобларида: “Пайғамбар алайҳиссалом ҳижома қилдириб бўлгач, бир кишига бу қонни ит искаб топмаслиги учун кўмгин”, деб келтиради. Ал-Холлал ва Ибн Бутта келтирган иснодга кўра: “Пайғамбар алайҳиссалом тирноқ олган ва кўмган”, деб айтилади. Вакий исноди билан Мужоҳиддан уни олгандан кейин кўмиш мустаҳабдир, деган сўз ривоят қилинган. Бунга далил “Пайғамбар алайҳиссалом қон ва соч каби нарсаларни кўмишга буюрган”, деб келтирилади. Маҳна Имом Аҳмад роҳимаҳуллоҳдан тирноқ ва соч олганганидан сўнг кўмиладими ё ташлаб юбориладими? деб сўраганда у: “Кўмилади”, деб айтди. Шунда бу борада бирор хабар келганми? деб сўраганда, у: “Ибн Умар розияллоҳу анҳу уни кўмардилар”, деб айтди. Баъзи олимлар овлорақ-оёқ остида қолиб кетмайдиган дарахт таглари каби жойга ташласа ҳам бўлади дейишган. Лекин, ҳаммом ва хожатхона сингари жойларга тирноқни ташлаш мумкин эмас. Шуни алоҳида таъкидалаш керакки, биз юқорида айтиб ўтган вақтдан қов туклари, қўлтиқ ва мўйловни қириш-қисқартиришни ўтиб кетиши макруҳ ҳисобланади.\nАбу Ҳурайра розияллоҳу анҳудан ривоят қилинади. У Пайғамбар алайҳиссаломнинг қуйидаги сўзларини эшитдим: “Беш нарса фитратдан ҳисобланади. Булар хатна қилиш, қов жунини олиш, мўйлов қисқартириш, қўлтиқ ости жунини юлиш ва тирноқ олишдир”. Муттафақун алайҳ.\nАнас розияллоҳу анҳудан ривоят қилинади. У: “Пайғамбар алайҳиссалом бизларга алоҳида таъкидалаб, мўйловни қисқартириш, тирноқ олиш, қўлтиқ ости тукини юлиш ва қов тукларини қиришни қирқ кундан ўтиб кетмаслигини айтардилар”, деб айтган. Имом Муслим, Аҳмад, Абу Довуд, Термизий ва Насоийлар ривоят қилишган.\n“Муставъиб” ва “Талхис”да қуйидагилар келади. Ойнага қараб юқорида айтилган ортиқча тукларни қайчига ўхшаш восита билан олса ҳам бўлади. Эркак киши рангсиз, ҳидли хушбўйлик билан хушбўйланиши ва аёл киши эса ранги бору ҳиди йўқ атир билан хушбўланиши мустаҳабдир.\nБаъзи мазҳаб олимлари ҳаж вақтида ҳажнинг ҳурмати учун олинмай тургани маъқул деганлар ҳам бор. Лекин, юқорида айтилган икки кун пайшанба ва жумадан бошқа кунда олсанг фалон ва фалондақа ёмонликларга учрайсан деган гаплар, қолаверса халқимиз орасида кенг тарқалган кечқурун тирноқ олиб бўлмайди, сингари сўзларнинг асоси йўқ ва бекорчи сўзлардир. Халифа Хорун ар-Рошид буюк имоми, қозиларнинг қозиси Абу Юсуф роҳимаҳуллоҳдан “Кечаси тирноқ олса бўладими?”, деб сўраганларида “Бўлади”, дея жавоб берганлар. Халифа бу борада далил сўраганда, Абу Юсуф: “Хайрли ишлар кечиктирилмайди”, деган асоси жавобни берагнлар. . Тунда олишнинг ҳеч қандай зарари йўқ деган маънода жавоб берган экан.\nМинг афсуслар бўлсинки, ҳозирги кунда айрим ёшлар орасида бизнинг ўзбек минталитетимизга умуман тўғри келмайдиган ғарб маданияти “оммавий маданият”га тақлид жуда кучайиб кетмоқда. Улар буни “мода”деб изоҳлашмоқда. Айниқса, туппа тузук муслимаман деб юрган сингилларимиз орасида бу каби ҳолат учраётганлиги ачинарли ҳолатдир.Аммо, ҳақиқий мусулмон банда Аллоҳ ва Росули нимага буюрса, шуни қиладиган, нимадан қайтарса, шундан қайтадиган бўлиши керак. Зеро, Пайғамбар алайҳиссалом уммутларининг барчасини фақат эзгулик сари чорлайдиган зот эди. Қолаверса, бизларни тирноқ қўйишдан қайтарган. Қисқартиришни эса соғлом табиат ва юксак дид деб атаган. Бироқ, тирноқни қасддан, ё бепарво бўлган ҳолда ўстириш жирканч ишлардан ва ислом динида жорий қилинган суннатга хилофдир. Шунингдек, узун тирноқлар тоҳорат вақтида бармоқ учига сув етишидан тўсқинлик қилиши мумкин. Бу эса ўз навбатида тоҳорат ва ибодатга нуқсон етказади. Яна, динимиз кўр-кўрона тақлид қилиш ва ўзини бошқа диндан бўлган ё динсиз адашганларга ўхшатишдан қайтарган. Бир ўйлаб кўрилса, тирноқ ўстириш ўзини худди йиртқич ҳайвонга ўхшатишдай гап. Соғлом табиатли инсон буни ҳеч ҳам ҳазм қила олмайди.\nҚайс ибн Абу Ҳозим: “Пайғамбар алайҳиссалом бир намозни адо қилаётганда чалғиб кетдилар. Бунинг сабаби у зот алайҳиссаломдан сўралганда: “Қандай чалғимай, ваҳолангки, сизлар тирноқни олмай, уни кир бостириб келасизлар?!”,деб жавоб берди”, дея ривоят қилган. Абу Убайд бу воқеада тирноқ ўстиришқораланган деб айтган. Шунингдек, тирноқни бўяш, лак қўйиш ва суний тирноқ қўйишни баъзи олимлар маъқулламаганлар. Ўз новбатида бу каби ҳолатлар ғусл ва тоҳоратга халал етказади. Фақат қўйилган лак ва сунъий тирноқларни кеткизилсагина улар адо қилинган бўлади.Шунингдек, ғусл вожиб бўлган ҳолатда ўсган тирноғи бўлса, то ғусл қилмасдан уни олиб бўлмайди. Мободо олса ўша аъзо поклик ҳукмида бўлмайди дейишади. Бироқ, хинага ўхшаш ўзидан сув ўтказадиган бўлса, маҳрами учунгина дуруст деган қавллар бор. Шунда ҳам тирноқ безагини бегона эркакларга кўз-кўз қилиш, шариъатимизда ман қилинган. Айниқса, сунъий тирноқ инсонникидан қилинган бўлса, уни қўйиш мутлақо мумкин эмас.\nШу ўринда баъзи иқтибосларни келтириб ўтмоқчимиз;\nЖавоб: Одатда лак ўзидан сув ўтказмайди. Шунинг учун лак остидаги тирноқларга сув тегмай қолган бўлади. Бу билан таҳорат ҳам, ғусл ҳам дуруст бўлмайди. (Хойрул фатаво)\n“Шам ва хамир каби танага сув етишга тўсқинлик қиладиган нарсаларни кеткизиш лозим” (Мароқил фалоҳ)\nЖавоб: “Тирноқ бармоқнинг учини ёпиб турадиган даражада узун бўлса, тирноқ остига сув етказиш вожиб бўлади. Агар қисқа бўлса (ўз-ўзидан сув етганлиги туфайли) етказиш вожиб бўлмайди. Агар тирноқлар ўсиб, бармоқ учларидан ўтиб кетса, ижмоъга кўра тирноқни (унинг устки ва остки қисмини) ювиш вожиб бўлади”. (Фатвои Ҳиндия)\nЗамонамизнинг тиббий хулосаси ҳам тирноқ ўстиришни ёқламайди. Тиббиётга доир бўлган бутун олам илмий кенгашида ҳам профессор Яҳё Хўжа ва профессор Аҳмад тирноқни меёрида қисқартириб юришнинг ўзи, инсон учун зийнат ва чирой бағишлаб туришини таъкидлаганлар. Ўстиришнинг эса ҳеч қандай файдаси йўқ.\nТирноқ ўстиришнинг тиббий зарарлари;\nТирноқ ўстириш оқибатида унинг ичида кир, бактерия ва тухум қўйиб, кўпаювчи замбруғлар юзага келади. Айниқса, кетиши жуда қийин бўлган, баъзи нажосатлар тўпланиши натижасида турли ёқимсиз ҳидлар вужудга келади. Ундан ташқари, ҳатто шотка воситаси билан тозаласада, унча-мунчага кетмайдиган тирноқ остидан истеъмол қилинган озуқа орқали ошқазон қурти, дизентерия ва гастрорадикулиткаби ўта хавфли касалликлар келиб чиқади. Хусусан, уй бекаларимиз ўстирилган тирноқ орқали таомлар тайёрлашса, бу кассаликларни барча оила аъзоларига юқтириши мумкин.\nУзун тирноқлар ўткир-кескирлиги ва бесўнақайлиги учун ҳам шахснинг ўзи ё ён атрофидаги шерикларига жуда кўп ноқулайликларни туғдиради. Ҳатто, травма (жароҳат) – олиш ҳолатлари ҳам кузатилиши мумкин. Мисол тариқасида бехосдан кўзга жароҳат етказиши, ҳаракатланиш вақтида терига зарар етиши, бу айниқса келишмовчилик ва уруш ҳолатларида кузатилиши мумкин. Ундан ташқари тирноқ ҳар бир ўсиб борганида, қўл ҳаракатига ҳам қийинчилик туғдиради. Бунинг натижасида эса кафт ёрдамида ишлар амалга оширилади. Бу эса бармоқ бажариши керак бўлганда ундан фойдаланмаслик кафтга салбий таъсир кўрсатади.\nЯна шуни алоҳида такидалаш керакки, узун тирноқлар қаттиқ жисмлар билан тўқнашиб кетиш ё овқат тайёрлаш жараёнида ёниб кетиш ҳолатлари юзага келиши мумкин.\nХусусан, узун ҳолатдаги тирноқнинг кучсизлашиши, тирноқ onchogrofosisё йиртқич ҳайвонларники сингарикўринишга келиши, буришқоқ ва қийшайган ҳолатга келиши, яна Onychausis каби касалликларни келтириб чиқаради.\nТирноқлар баъзи ички касаллик ва унинг ташқи тузилиши шахснинг характеридан ҳам дарак беради. Мисол Addison, pnevmaniya, emfizema, mikroniziyaхасталиги, юрак, қон жигар ва темир етишмаслиги каби ва ҳоказо... Юрак қон томир касаллигига чалинганларнинг тирноқлари ранги кўкимтир тусда бўлади. Жигар касллигида эса сарғиш тусда бўлади. Қадимда аждодларимиз бу услубдан табобат соҳасида жуда кенг фойдаланган. Яна нотўғри ва кўп марталаб қилинган маникюр натижасида тирноқ “Гуллаш” касаллигига йўлиқади. Узоқ муддатли резинка қўлқоп кийиб ишлаш ҳам тирноқни заифлаштиради. Пояфзалнинг тор бўлиши ва зарбдан шикастланиши тиррноқнинг ичига қараб ўсишига олиб келади. Бунда жарроҳлик амалиёти керак бўлади. Тирноқни мустаҳкамлашда зайтун ёғи ва лимон сувидан фойдаланиш ва маълум муддат пахтали қўлқоб кийиш тавсия қилинади. Кўп миқдорда сут маҳсулотлари ва тварог истеъмол қилиш тавсия қилинади. Баъзиларнинг тирноғи ўта қаттиқ ва синувчан бўлгани учун илиқ сувда ивитиб кейин олиш тавсия қилинади. Лекин ивитмаса туҳматга қолади каби сўзлар асоси йўқ, уйдирма ҳисобланади. Тирноқни тақаб ҳам олмаслик керак бўлади.\nШунингдек, ҳозирги замонавий тиббиёт тажрибалар ўтказганида тирноқ остидаги бактерияларни қанча ювса ё кетқизишда препаратлардан фойдаланган тақдирда ҳам уни йўқотиб бўлмаслиги исботланган. Бу нарсани даволаниш мақсадида шифохонага ётқизилган беморларнинг шифокорлар томонидан касалликлар юқмаслиги ва яна қайта оғиз бўшлиғи орқали ўтмаслиги учун ўстирилган тирноқни олишни тавсия берганларидан ҳам билишимиз мумкин бўлади. Мана қарангки, бугунги илмий кашфиётлар Набавий таълимнинг нечоғлик ҳақиқат эканлигини исботлаб турибди.\nОҳангарон тумани "Хонобод" жомеъ масжиди имом ноиби\nИмом Нававий: Шарҳу Нававий ала Саҳиҳ Муслим. Китобут тоҳорат. Боб Хисолул фитра. Дорул хойр.Ж. 2. –Б 492.1995.\nИзоҳ: бироқ тартибга келтириш юзасидан бўйи ва энидан олишга рухсат бор. Бу ҳадис матнига ҳам зид эмас.\nИмом Абу Довуд ас-Сижистоний: Сунан Аби Довуд. Дорул кутубул илмия. Лубнон. –Б 13. 53 рақам. 2009. Имом Муслимнинг ривояти ҳам бор.\nhttps://www.wikipedia.uzЎзбекистон миллий энсиклопедияси (2000-2005).\nИмом Бухорий: Саҳиҳ ал-Бухорий. Дор Ибн Касир.–Б 163. 2010.\nИмом Нававий: Ал-Мажмуъ. Ал-Иршод. Ж. 1. –Б 339. 2013.\nҲофиз Аҳмад ибн Ҳажар Асқалоний: Фатҳул Борий. Дор иҳё ат-тирос. Ж. 10. –Б 345.2010.\nИмом Нававий: Шарҳу Саҳиҳ Муслим. Дорул хойр.Ж. 3. –Б 149. 1995.\nМуҳаммад: Ал-Адабуш аш-шариъат.Олимул кутуб. –Б 331. 1998.\nШайх Абдуазиз Мансур: Қуроъни карим маъноларининг таржимаси. Тошкент. 2001.-Б 798. 29 пора/ 24-25 оят\nМуҳаммад: Ал-Адабуш аш-шариъат.Олимул кутуб. –Б 332.1998\nИзоҳ; Лак- 1932 йил АҚШ да пайдо бўлган.\nИзоҳ; Хина- инсон соғлиғи учун жуда фойдали ўсимлик. Асл ранги қизғиш бўлади. Тарихи 3000 йил илгарига бориб тақалаиди қадимги Мисрда хинага бўялган мўмиёлар топишган. Хина қўйиш суннат.\nПрофессор Абдураззоқ ал-Кайлоний. Ал-Ҳақоиқи тиббия фил Ислам. Дорул қолам. –Б 400. 1996.\nБроун Фаулку: Болноя тела. Таржимон Солиҳ Довуд. Муҳаммад Дақор. –Б 212. 2009.\nИзоҳ; Маникюр сўзи лотинча “manus”-“қўл” ҳамда “cure”-“парвариш” маъносини беради. Кейинчалик қўл ва тирноқ ишлари билан шуғулланадиганларга нисбатан қўлланган.\n5938 марта ўқилди\nДругие материалы в этой категории: « Севилдингиз, сиз ҳам севинг!\tҚози Шурайҳ »


ИнтерФУТБОЛ :: Бир муҳаббат тарихи ёхуд яна Клаудио Писарро ҳақида\nБир муҳаббат тарихи ёхуд яна Клаудио Писарро ҳақида\n«Вердер» директорлар кенгаши аъзоси Клаудио Писаррони клуб сафида кўриш учун вақтида тун бўйи унинг отаси билан маишат қилган экан. Шу тариқа бир буюк муҳаббат тарихи бошланган: қувонч, кўз ёшлари, голлар, 4 марта хайрлашув... «Шунча йил умримни бу ерда ўтказишни ҳеч ҳам ўйлаган эмасдим. Бремен Германиянинг энг катта шаҳри эмас, «Вердер» ҳам энг номдор ва совриндор жамоалар қаторига кирмайди. Лекин факт битта - бу менинг тарихим, Бременда ўзимни ғоят бахтиёр ҳис этаман. Шаҳар ва клубга боғлиқ йўлим билан чинакамига фахрланаман» - «қаримас» Клаудио Писарро 1 йил муқаддам қадрдон жамоасига шундай дил изҳори айтганди. Мана, перулик ҳужумчи самарали фаолиятига нуқта қўйди.\nКЎНГИЛ ОВЛАШНИНГ «ҚЎЛБОЛА» ЙЎЛИ. «Вердер» иқтидорли Клаудио Писаррони ўз томонига оғдириш учун Перуга ўз вакилини юборади. У тун бўйи футболчининг отаси билан маишат қилади, уни коктейлга бўктириб, якунда ўғлининг трансферига розилик олади. 1999 йил. 21 ёшли Клаудио Перунинг «Альянс» клуби таркибида 1 мавсум давомида 44та учрашувда майдонга тушиб, 25та гол уради. Ваҳоланки, у ўша вақт жамоада захира ҳужумчиси мақомида эди. Истиқболли йигитчага «Эвертон», «Валенсия», «Севилья» ва «Бетис» каби клублар ҳам харидор бўлганини инобатга олсак, «мусиқачилар» бу курашда яққол аутсайдер эдилар. «Вердер» раҳбарияти футболчи учун курашда устун келишни ўйлаб, катта таваккалга қўл уради - Клаудионинг ота-онасини кўндириш вазифасини директорлар кенгаши аъзоси Юрген Борн зиммасига юклайди. «Перуга етиб боришим билан Клаудионинг отаси билан боғландим. Кейин юзма-юз кўришиб, унга «Вердер» ўғлини ўз таркибида кўришни хоҳлаши ва яхши шароитлар яратиб беришга тайёрлигини маълум қилдим. Катта Писарро эса хотиржам ҳолда, бундай таклифлар жуда кўп эканлигини айтди. Шунда сал бошқача йўл тутдим - бирор жойда ўтириб, чанқоқ босишни сўрадим. Шу тариқа оқшомни «Писко Сур» (Перуда узум шароби асосида тайёрланадиган энг машҳур коктейль) ичиш билан ўтказдик. Германия чемпионатининг ўзига хос томонлари, Бременнинг ажойиб шаҳар эканлиги ва «Вердер» келажаги порлоқ жамоалиги ҳақида узоқ гапирганим ҳамон ёдимда. Қисқаси, анчагача кафеда чақчақлашиб ўтирдик, кейин Писарролар уйига йўл олдик. У ерда ҳам ичишни давом эттирдик. Орадан маълум вақт ўтгач, яна барга қайтдик ва қўрқинчли ҳолатга тушишимизга қадар ичдик. Эртасига азонда меҳмонхонада уйқудан қандай турганимни билмайман, лекин шу заҳоти Клаудионинг отасига қўнғироқ қилдим ва музокара жараёнини бошлашга чақирдим. У эса кутилмаган жавоб қайтарди: «Мистер Борн, нимани назарда тутяпсиз? Ахир кеча гаплашиб, келишмадикми? Клаудио фақат «Вердер»га ўтади», - дея хотирлайди Борн Перуга сафарини. Transfermarkt портали журналистлари ўша келишув тафсилотларини Клаудио Писарронинг ўзидан сўрашганида, у айтарли ҳеч қандай маълумот бермаганди: «Тўғриси, ўша оқшом нима бўлганини билмайман. Лекин отам уйга қандай аҳволда қайтганини биламан. Унинг германиялик меҳмон билан вақтни чоғ ўтказгани шундоқ сезилиб турганди».\nҚУТҚАРУВ. Писарро кейинчалик Бремен клуби билан хайрлашди, бироқ омадсизликка учради. Орадан 7 йил ўтгач, унинг фаолиятини айнан «Вердер» қутқариб қолди. Ўшанда севинчини яширолмаган футболчи беихтиёр йиғлаб юборганди. Аслида «Вердер»да Клаудиога нисбатан ҳеч қачон эътироз туғилмаган. Тўғри, тунги клубларни хуш кўрадиган футболчи Бременда тез-тез ОАВ вакиллари эътиборини ўзига қаратарди. Лекин яшил майдондаги фаолиятига заррача доғ туширмасди. У бир куни машғулотга озгина юқорироқ «ҳарорат» билан келади. Буни кўрган бош мураббий Томас Шааф перулик шогирдини 5000 марка миқдоридаги жарима билан «сийлайди». Таажжубки, ўша машғулотдан кейинги икки томонлама беллашувда Клаудио нақ 4та гол уради. Шунда қаттиққўл мураббий футболчини мақташдан ўзини тийиб туролмайди: «У қандайдир мўъжизавий савияни намойиш этади. Спорт формаси талаб даражасидан паст бўлган пайтлар ҳам, ҳаммадан кучлироқ эканлигини исботлайди, барибир».\n«БАВАРИЯ». Табиийки, Писарронинг тиришқоқлиги ва қудрати «Бавария»дек наҳанг эътиборидан четда қолмайди. Ҳужумчи «Вердер» сафида атиги 2 мавсум ўйнагач, Мюнхен гранди сафига қўшилади. Яна 6 йилдан кейин эса Германиядан бутунлай чиқиб кетади - «Челси» чорловини қабул қилганди.\n«ЧЕЛСИ». Писарро «Челси»да - бу бир йиллик азоб. Оддий айтганда, футболчининг АПЛга талпиниши хато қарор бўлиб чиқади ва у йил давомида чинакамига азобланади. Дейлик, «кўклар» сафида атиги 21 марта майдонга тушиб, 2тагина гол уради. Бинобарин, Клаудио мураббийлар штаби талабларини тушунолмай, инглиз футболига мослашолмайди. Натижада мухлислар меҳрини қозонолмай, нафратига учрайди. Ҳар ҳолда, «Стэмфорд Бриж»да Писарронинг ҳар бир омадсиз ҳаракати кучли ҳуштакбозликларга сабаб бўларди. Ҳужумчи охир-оқибат, салбий хулосага келади: «Менимча, «Челси» ҳеч қайси хорижлик ўйинчига бунчалик шафқатсиз муносабатда бўлмаган». 2008 йилга келиб, «Вердер» перулик ҳужумчига ижара шартномасини таклиф этади ва у буни мамнуният билан қабул қилади. Яна 1 йилдан кейин эса Бремен клуби унинг трансферини тўлиқ сотиб олишни лозим топади. Transfermarkt портали ўша пайт Клаудиони 12 миллион еврога баҳолаган, «Челси» лоақал 10 «лимон» олишни режалаштирган эди. «Вердер» эса молиявий ҳолати туфайли ҳужумчи учун 1,5 миллион евродан кўп беролмаслигини айтади. Музокара жараёни чамаси 2 ойга чўзилади. Клаудионинг айтишича, у ўша вақт роса сиқилган экан: «Ўта оғир кунлар... Қандай ҳолатга тушганимни эслашни ҳам хоҳламайман. Музокара, баҳс-мунозара қандай натижа беришини ҳеч ким билмасди. Табиийки, Лондонда роса зериккан ва клубда қолишни истамасдим. Фақат Германияга тезроқ қайтиш ҳақида ўйлардим. Матиас Хенербах («Вердер» мураббийлар штаби аъзоси) қўнғироқ қилиб, томонлар келишувга эришганликларини маълум қилгач, қувончдан йиғлаб юбордим. Ахир «Вердер» барбод бўлишга яқин келган фаолиятимни қутқариб қолганди...». Клаудио Писарро шу-шу «Бавария» ва «Вердер» ўртасида «қўлма-қўл» бўлди. Тўғри, орада «Кёльн» сафида тўп суришга ҳам улгурди.\nОХИРГИ 10 ЙИЛ. Клаудио Писарронинг охирги 10 йилдаги фаолиятига назар солинг:\n2009 йил - «Вердер»нинг тўлиқ аъзосига айланди;\n2012 йил - «Бавария»га ўтди ва баралла гапирди: «Менга қолса, фаолиятимни шу жамоада якунлардим»;\n2015 йил - яна 1 марта «Вердер»га қайтиш, Писарро 33 ёшда эди;\n2017 йил - «Кёльн»даги ажабланарли мавсум;\n2018 йил - яна қайтиш, албатта, «Вердер» сафига.\nПисарро аслида «Бавария» ва «Вердер»ни ўзаро таққослашни сира ёқтирмайди. Германиялик касбдошларимиз уни кўплаб илмоқли саволлар воситасида «илинтириш»га уринишсада, Клаудио ҳамиша сувдан «қуруқ» чиқади: «Мени тўғри тушунинглар, «Бавария»ни «Вердер»га қиёслай олмайман. Ҳар икки жамоа фаолиятимда муҳим аҳамият касб этади. «Бавария» сафида имкони бор деярли барча совринларга эга чиқдим. «Вердер» эса чинакам профессионал футболчи сифатида шаклланишимга ёрдам берди. Бордию, Мюнхен ва Бременни ўзаро таққослашимни сўрасангиз, биринчисини танлашим мумкин. Ҳар ҳолда, Мюнхен осуда ва тинч шаҳар, маданияти ҳам юқорироқ».\nФутболчининг охирги жумласини «Вердер» мухлислари яхши қабул қилмайдилар. Аниқроғи, бундай таъриф уларга ёқмайди. Фанатлар ҳаттоки, ўйиндан кейин Писаррони қистовга ҳам олишади. Муҳими, Клаудио ўзини йўқотиб қўймай, барчасини тўғрилайди: «Йўқ, ҳозирча қаерда муқим яшаш борасида якуний тўхтамга келмадим. Бременда ҳам, Мюнхенда ҳам уйим бор. Кўрайликчи, оилам билан қаерда ўзимизни яхшироқ ҳис этамиз...». Катта Писарро эса сершовқин Мюнхендан кўра, мўъжаз Бременни маъқул кўрмоқда. У 2009 йилдан буён шу шаҳарда истиқомат қилади. Умуман, Клаудио «Вердер» ва Бремен ҳақида ҳамиша тўлқинланиб гапиради: «Шундай кишилар орасида яшаб, ишлаётганимдан беҳад мамнунман. Ҳаттоки, 2019 йили ҳам бошқа жамоа сафига қўшилиш имконияти туғилганди. Аммо «Вердер»дан кетишни хоҳламадим. Чунки Бременни қаттиқ яхши кўраман, Германияни ҳам. «Вердер»га нисбатан муҳаббатим эса чексиз. Айни шу сабаблар билан Бременда қолдим. Эҳтимол, ҳаётимдаги энг муҳим ва тўғри қарор шудир».


«Эгасиз» ва кайфиятсиз қолган «Пахтакор» – AllSportuz.com\n«Эгасиз» ва кайфиятсиз қолган «Пахтакор»\nШота Арвеладзедан кейин ҳозирги «Пахтакор», домласи чиқиб кетгач талабаларга қараб туришга қўйиб кетилган «староста» қўлига қолиб кетган аудиторияга ўхшаб қолди. Минг қилса ҳам, минг ақилли бўлмасин, «староста» ҳам бу талаба, домла эмас.\nЖамоа Шаржага келганига 15 кундан ошди. Клуб билан на директор, на техник, на спорт директори бор. Мансаб бўйича энг катталари бу маркетинг, матбуот. Бундан кейин жамоанинг молиявий ҳолати қандай бўлиши мавхум. Лекин бу клубни ўз ҳолига ташлаб қўйиш учун асос бўлмайди. «Пахтакор»да бир кун ундай, бир кун бундай бўлиб келган. Бу янгилик эмас, ҳар баҳор бўлар такрор. Ўзим 8 йил ишлаган бўлсам, ҳар 2-3 йилда бир катта қийинчиликка дуч келар эдик. Лекин чўкаётган кемадан тушиб қолишни биров ҳаёлига келтирмасди. Бу клубда ишлаб битта велосипед олмаганман. Лекин бу клубда ишлаб сўнгги уч йилда туваги тиллодан бўлди айрим инсонларни. Аммо қийин пайт келганда, улар йўқ.\nБошига Питердан ўпкаландим. Бош мураббий сифатида рулни қўлга оладиган даражада эмаслиги кўриниб турибди. Лекин ҳеч бўлмаса футболчиларни рухан қўллаб туриши керак бўлган кишиларни жамоада йўқлигида унинг айби йўқ. Оддийгина Сергеевни олайлик. У жамоадан кетмасди, агарки қўшимча сўраган маблағини беришганида. Оддий математика, Сергеев сўраган пул Турғунбоевнинг маоши ва унга берилиши керак бўлган трансфер суммасига деярли тенг. Турғунбоевдан фарқли равишда Игорни ОЧЛда ўйнатиб, керакли натижага эришиб олгач ками 500 минг АҚШ долларига сотиш мумкин эди. Жамоа Ҳамробековни бериб юборгач, ўрнига мос ўйинчини топа олмади. Ҳеч бўлмаса «дубл»дан олиб чиқмади. «Олимпик»ка ўтган пахтакорчилар эса гуллаб-яшнаяпти. На ички ресурсдан, на ташқидан унумли фойдалана олмаган клубнинг ОЧЛдаги муваффақиятсизлигига аслида бўлиб ўтган сўнгги 4та ўйин сабаб эмас. Муаммо 2020 йил декабрь ойидан бошланди. Шота кетгани билан клуб қолдику? Стадион ҳамон ўша, ҳамма билган Ислом Каримов манзилида турибди. Қибрайдаги база осмонга учиб кетмади. Логотип ўзгариб қолмади. Нима учун эртага бари-бир кетамиз кайфияти билан ишлади клуб ходимлари, эртани кутишдан нима фойда, яна пул қайтиб қолса, Шота келиб қолади деган умид билан яшашми, бу? Келмасачи, кетиладими? Яхшиси ҳозир кетиш керак.\nДастлабки икки турдан кейин футболчилар билан мураббийдан ташқари ким гаплашди? Кеча Питернинг бир гапи ёқди, болаларни ўзига айтибди. Чиқа олмасак ҳам, кейинги 6 очко бизники бўлиши керак. Бу ерда шон шуҳрат эмас, ғурур учун ўйнаш керак бўлган иккита баҳс қолганини такидлаган. Бу олти очко эса 2022 йил «Навбаҳор», «Насаф», «Сўғдиёна», «Қўқон-1912» каби клублар учун кўпроқ керак. Айнан шу 6 очко ОЧЛдаги квоталаримиз сонини 2+2 кўринишга олиб келиши мумкин.\nБугун ўйин, бу постимни деярли барча футболчилар ўқийдилар. Шунга мен Сизларга мурожаат қиламан. Жуда кўпчиликнинг номидан. Биринчи гапим Сайфиевга. Ўзингни босиб ол, Фаррух! Бу ерда меҳмонсан. Қизиққонлик ўтмайди, ҳакам билан тортишаверма, кераги йўқ буни.\nАнзур ва «Ега»! Айнан Сиз иккингиз эски тизим, яъни қийинчилик кўрган «Пахтакор» ҳавосини олгансизлар. Мана шу иккита ўйин, иккингизни зиммангизда бўлиши аниқ. Диёр ва Хожиматни қўлланг, ўз пайтида Сизга ҳам шундай қарашган. Ега, эсингдами Суюнов ва Комолиддин Тожиев Сенга қандай мехр беришган. Қайтарадиган пайт келди. Боянни ёдга олсангчи, майдонга чиққанда «ёрворарди». Бугун мана шундай Кримецни кўрайлик. Майли, чиқа олмасмиз гуруҳдан, лекин ҳақиқий Кримецни Ўзбекистон учун кўрайлик.\nҚолганлар «Пахтакор» учун янги. Улар қийинчиликда фаолият олиб борган «Пахтакор»да тўп тепмаганлар. Лекин кўкрагингиздаги суратда «Пахтакор» логотипи турибди. Бу логотип ортида не-не машаққат бор. Самога сочилган юлдузлар, Красницкий деган жарангдор ном, Шквирин, Қосимов деган афсоналар. Аҳмедов ва Гейнрих деган катта фамилиялар. Шунчаки бир нарсани инобатга олиб қўйсангиз бўлгани, «Пахтакор» мукофот пуллари учун ўйналадиган ёки ИШЛАЙДИГАН жамоа эмас. Шунинг учун, бугунги «жангда» бор иродангизни кўрсатинг, бунга қодирсиз. Рақибингиз автомат тутган аскар эмас, Сиздан кучли бўлмаган футболчилар холос.\nPrevious Криштиану Роналду, шарманда қилмоқдасан!\nNext Хўроз фақат уйида қичқиради. Аммо “хўроз” макиёнга ўхшаса нима қиламиз. «Пахтакор» Осиё Чемпионлар лигаси билан хайрлашмоқда


BBC Uzbek - O'zbekiston - Футбол: Тарихга кирган Осиё чемпионлари Тошкентга қайтишди\nСўнгги янгиланиш 8 октябр 2012 - 10:04 GMT\n16 ёшгача бўлган ўсмирлар терма жамоаси финалда жарима тўплари ҳисобига япониялик рақибларини мағлуб этиб, Ўзбекистон тарихида Осиё чемпионлигини қўлга киритган ягона жамоага айланишди.\nШу пайтгача бирор бир ёшдаги Ўзбекистон миллий терма жамоасига бу каби шараф насиб этмаган.\nБундан икки йил бурун ҳам худди шу ёш тоифасида бўлган ўзбекистонлик футболчилар Тошкентда бўлиб ўтган Осиё чемпионатининг финал босқичига чиқишга муваффақ бўлишган, лекин ҳал қилувчи ўйинда шимолий кореялик рақибларига ютқазиб қўйишганди.\nКатта ёшдагилар орасида эса, Ўзбекистон миллий терма жамоаси 1994 йилда Осиё Ўйинлари ғолиби, ўтган йил эса, Осиё Кубоги Ўйинларининг ярим финалчиси бўлишга муваффақ бўлган, аммо уларга ҳалича қитъа ғолиблиги насиб этмаган.\nАйни ўринда шуни ҳам таъкидлаб ўтиш жоизки, бу Ўзбекистон ўсмирлар терма жамоаси футбол бўйича йирик халқаро турнирларда қайд этаётган илк шов-шувли натижа эмас.\nЎтган йил 19 ёшгача бўлган ўсмирлар кимсан австралиялик рақибларини 4:0 ҳисоби билан енгиб, Ўзбекистон тарихида жаҳон чемпионатининг чорак финалига чиққан биринчи жамоага айланишганди.\nУларнинг Мексика майдонларида кўрсатган ўйини кўплаб халқаро футбол мутахассисларининг олқишларига сазовор бўлганди.\nОсон бўлмаган ғалаба\nАммо Эронда кечган футбол бўйича Осиё биринчилиги ўзбекистонлик ўсмирлар учун осон кечмади.\nҲиндистон, Хитой ва Сурияга қарши гуруҳ босқич саралаш беллашувларини Ўзбекистон ўсмирлар терма жамоаси бир ғалаба, бир дуранг ва мағлубият билан якунлади.\nЎзбекистонлик футболчилар ҳал қилвчи ўйинда Ҳиндистоннинг Хитой билан дуранг натижа қайд этишидан фойдаланиб, Осиё биринчилигининг чорак финалига чиқишга муваффақ бўлишди.\nЧорак финалда жанубий кореялик рақибларини пенальтилар сериясида мағлуб этган Ўзбекистон ўсмирлар терма жамоаси 3 октябр куни ярим финалда мезбон эронлик рақибларини ўз майдонларида 3:2 ҳисобида мағлуб этишди ва финалга йўлланмани қўлга киритишди.\nКеча япониялик рақиблари билан кечган финал учрашувида ўйиннинг асосий вақтида 1:1 натижа қайд этилган эса-да, ягона ғолибни аниқлш учун белгиланган 11 метрлик жарима тўплари ўзбекистонлик футболчилар фойдасига ҳал бўлди.\nПенальтилар сериясида япониялик рақиблари устидан 3:1 ҳисобида ғалаба қозонган Ўзбекистон ўсмирлар терма жамоаси Осиё чемпиони деган шарафли номга эга бўлди.\nКутиб олиш маросими\nБиз суҳбатда бўлган ўзбекистонлик футбол аҳлининг айтишича, кечанинг ўзидаёқ Эрондан пойтахт Тошкентга қайтган ўзбекистонлик ўсмирларни шахсан Ўзбекистон Футбол Федерацияси президенти Мираброр Усмоновнинг ўзи қарши олган.\nЮзлаб ишқибозлар, журналистлар ва уларнинг яқинлари ҳам аэропортда ҳозир эдилар. Карнай-сурнай садолари, футболчилардан бири кулган, бошқаси йиғлаган, хуллас-калом ҳақиқий байрам бўлди, дейди ўзбекистонлик таниқли футбол шарҳловчиси Аброр Имомхўжаев биз билан суҳбатда.\nЭронда бўлиб ўтган Осиё чемпионатининг Ўзбекистон ўсмирлар терма жамоаси учун яна бир муҳим жиҳати шу эдики, улар ушбу беллашувнинг ярим финалига чиқибоқ келаси йил Бирлашган Араб Амирликларида бўлиб ўтувчи Жаҳон чемпионатига йўлланма олишга муваффақ бўлишди.\nЎзбекистонлик футбол шарҳловчисининг айтишича, жамоанинг бундан кейинги режаси ана шу жаҳон биринчилиги ўйинларига қизғин тайёргарлик кўришдан иборат бўлади.


Озарбайжон – Кавказ ортининг шарқий қисмида жойлашган давлат бўлиб, ушбу ҳудуднинг энг йирик иқтисодий, ижтимоий ва сиёсий маркази ҳисобланади. Бу ерда кўплаб саммит ва давлат раҳбарларининг учрашувлари ўтказилади, боиси Озарбайжон жаҳон сиёсий саҳнасида ривожланишга катта умид боғламоқда. Сиёсий ва иқтисодий муваффақиятлардан ташқари, Озарбайжон ўзининг табиати, мисол учун, дунё бўйлаб кўплаб инсонларни жалб қилувчи чашма сувлари билан шуҳрат қозонган. Озарбайжонда маҳаллий табиат гўзалликларидан умрбод баҳра олиш мумкин. Шунингдек, ушбу давлат кинематография, спорт, илмий соҳаларнинг ривожига ўз ҳиссасини қўшиб келмоқда. Бу ерда санъат йилдан-йилга ривожланиб бормоқда, шу сабабли маҳаллий ҳукумат ёшларнинг турли соҳалардаги орзу-истакларини рўёбга чиқариш учун қўлидан келганча ҳаракат қилмоқда. Озарбайжон кўпгина давлатлар билан ҳамкорлик алоқаларини ўрнатган, бу эса уни янада ривожлантириб, дунё саҳнасидаги ўрнини мустаҳкамламоқда.\nШунингдек, Озарбайжон ўзининг сайёҳлик имкониятлари билан ном қозонган. Ёзда пляжда дам олиш кенг тарқалган бўлиб, бу пайтда қуёш бутун ёз давомида ўз нурларини саҳийлик билан улашади. Бакудан ташқари Худот, Хачмаз, Сиёзон, Ленкоран ва Астара атрофидаги пляжларда роҳатланиб дам олиш мумкин.\nФаол дам олиш шинавандаларини дайвинг, альпинизм, тоғ чанғисида учиш ва тоғлардаги экологик сўқмоқларда пиёда сайр кутмоқда. Шунингдек, сайёҳлар минерал сувлар, нафталан нефтидан фойдаланиб даволаниш тадбирларини ўтказишлари, тузли ғорларга боришлари ва спа-парваришлаш муолажаларини олишлари мумкин.\nUZS 0 дан\nОзарбайжон тиббий сайёҳлиги уюшмаси бош координатори ҳикоя қилиб берган Нафталанда даволанишнинг 4 сири\nДармон дорилар ҳақида ва нафақат!\nСамандар Мирахмедов Бакунинг эски шаҳари жумбоғини ечмоқда\nИчери-шеҳер – тарих яшаётган қадимий шаҳар.\n48 соатли Баку, ёки икки кун ичида Озарбайжон пойтахтида нималар қилиш мумкин\nҚилиб улгуриш керак бўлган 10 нарса...\n5 байрам дам олиш куни: ушбу кунларни унутилмас тарзда ўтказиш учун нималар қилиш керак?\nTatil.uz саёҳатчиларига маслаҳатлар...


Архивы ШАНТАЖ - tafsilar.info\nШантажчи аёл жавобгарликка тортилди\n19 Aprel 09:36 by Редакция\nСамарқанд вилояти Ички ишлар бошқармаси матбуот хизмати СМС-хабарларда жабрланувчини шахсий ёзишмалар билан шантаж қилган аёлга нисбатан жиноий иш қўзғатилганлигини эълон қилди. СМС-лар тарқалмаслиги эвазига пул талаб қилган аёлга нисбатан жиноий иш қўзғатилди. Жорий йилнинг 15-апрел куни Пастдарғом вилоятида яшовчи Хайрулло ОВДга мурожаат қилди, унинг дўсти Умида Баҳора исмли аёл билан СМС-ларини олганини, бу ҳақда хотинига\nИИБМАТБУОТ ХИЗМАТИСАМАРҚАНД ВИЛОЯТИШАНТАЖ\n26 Mart 10:21 by Редакция\nБизнинг аёл ватандошларимиздан бирининг интим видеолари шантаж қилувчининг қўлга киритиб ва у уларни шахсий манфаатлари учун ишлатмоқчи эди. Хоразм вилоятида киши Урганч шаҳрида яшовчи шахсдан интим видео материаллар тарқатиш таҳдиди остида пул ва уяли телефонни тортиб олганлиги маълум бўлди. Хабарларга кўра, киши уяли телефон учун пул ва 1500 доллар талаб қилган. Рад этилган тақдирда, фуқаро\nВИДЕОсамимийШАНТАЖшантаж қилишҲИБСГА ОЛИШ\n19 Mart 14:34 by Редакция\nТошкентда ҳуқуқни муҳофаза қилиш органлари ходимлари жабрланувчига катта миқдордаги пул берилмаса, қизи ва жабрланувчининг ўғлининг жинсий алоқалари тўғрисида маълумот тарқатиш билан таҳдид қилган аёлни ҳибсга олишди. Тергов бошқармаси хабар қилди. Москва Тергов бошқармаси маълумотларига кўра, 46 ёшли Шавкат.У 45 ёшли Зулфия А.га нисбатан чора кўришни сўраган ҳуқуқни муҳофаза қилиш идораларига ариза билан мурожаат қилган. Ишлар\nжинсий алоқаларШАНТАЖшантажчи аёлҲИБСГА ОЛИШ\nФарғона: шантаж қилувчи қўлга олинди\n02 Mart 11:48 by Редакция\nФарғонада, агар 1500 АҚШ доллари берилмаса, жабрланувчининг эрини «махфий видеолар» билан кўрсатиб, дўстини шантаж қилган қиз қўлга олинди. Фарғона вилоятида 23 ёшли Зарина 23 ёшли дўстидан шантаж қилиш йули билан пул талаб қилган. Хабарларга кўра, Зарина 1500 АҚШ долларини товламачилик билан талаб қилган. Пул маблағларини ўтказишдан бош тортган тақдирда, Зарина «махфий видео» билан шантаж қилди.\nМАХФИЙ ВИДЕОЛАРФАРҒОНАШАНТАЖҚИЗ ДЎСТИ


Ҳиндистонлик эркак бир ўтиришда 50 та тухум ейишдан баҳс бойлаб ҳалок бўлди - Daryo\n04:35, 05.11.2019 69026\nҲиндистонлик эркак бир ўтиришда 50 та тухум ейишдан баҳс бойлаб ҳалок бўлди\nҲиндистон фуқароси Субхаш Ядав жуда кўп тухум истеъмол қилгани сабабли ҳалок бўлди. Бир ўтиришда 50 та тухум ея олишни мақсад қилган Субхаш 41-тухумни еб бўлгач, ҳушидан кетган. Бу ҳақда Daily Mail хабар берди.\nҲиндистонда тўғонда селфи қилмоқчи бўлган 4 нафар одам ҳалок бўлди (фото)\n42 ёшли ҳиндистонлик эркак дўсти билан бирга бозорга борган ва икковлон у ерда ўзаро тортишиб қолган. Низони ўзига хос баҳслашув билан ҳал этмоқчи бўлишган. Келишувга кўра, бир ўтиришда 50 та тухумни ея олган ғолиб 2 минг рупияга (21 фунт стерлинг) эга бўларди.\nМавзуга доир: Америкалик йигит сув остида севгилисига турмуш қуришни таклиф қилди ва чўкиб кетди (видео)\nЯдав 41-тухумни еб бўлганидан кейин ҳушдан кетган. Бемор зудлик билан шифохонага олиб борилган, бироқ шифокорлар уни қутқариб қола олмади. Шифохонадагилар ўлимнинг кўп ва кучли овқат истеъмол қилиниши натижасида рўй берганлигини таъкидлаган.\n10:29 Бугун 102\nТошкент шаҳри ва вилояти мактабларида математика фанини ўзлаштириш бўйича энг паст даражада экани аниқланди\n10:12 Бугун 1310\nНавальнийни заҳарлаган ФХХ ходимлари уч кишининг ўлдирилишига алоқадор. Bellingcat ва The Insider’нинг янги суриштируви эълон қилинди\n10:02 Бугун 3257\nМеҳнат таътилига кўрсатилган муддатидан 5 кун олдин чиққан Эркинжон Турдимов таътил тугагандан кейин ҳам икки кун дам олиб кейин, ишга чиқиши маълум бўлди\n09:47 Бугун 5544\n«Муҳташам юз йил» сериалига таклиф этилган, бироқ сўнгги дақиқаларда унда иштирок этишдан бош тортган актёрлар (фото)\n22:56, 26.01.2021 71684\n23:11, 26.01.2021 62976\n09:56, 27.01.2021 56481\nГаз-заправкалари фаолиятига яна чеклов ўрнатилди. Масъуллар буни газ босимининг пасайиши билан изоҳламоқда


Машинангизни кимлар қайси ҳолатларда жарима майдончасига олиб қўйиши мумкин? - Автомобильные новости UZ - Скачать музыку бесплатно новинки музыки 2016-2017\nМашинангизни кимлар қайси ҳолатларда жарима майдончасига олиб қўйиши мумкин?\nҚонунни билмаслик жазодан озод қилишга асос бўлмайди. Гоҳида билмай, баъзан унутиб ёки атайин қоидабузарликларга йўл қўямиз. Хато қилиш қонимизда бор. Машина бошқариб кетаётганларда ҳам бу ҳолат учраб туради. Бунда айрим қоидабузарликлар учун огоҳлантириш олсак, баъзида жарима билан қутуламиз. Аммо шундай қоидабузарликлар ҳам борки, улар содир этилганида транспорт воситаси вақтинчалик сақланиш учун жарима майдончасига олиб кетилади. Carzone.uz нашри ҳайдовчиларга ана шу тартиб-қоидаларни эслатиб ўтишни мақсад қилди. Машинани жарима майдончасига олиб кетиш Маъмурий жавобгарлик тўғрисидаги Кодекснинг 291-моддаси асосида тартибга солинган бўлиб, қуйидаги ҳолатларда ушлаб туриш сабаби бартараф этилгунга ва маъмурий ҳуқуқбузарлик тўғрисидаги иш кўрилгунга қадар ички ишлар органлари томонидан томонидан жарима майдончасига олиб кетилади: тормоз, руль бошқаруви ёки уловчи қурилма (сцеплена) носоз бўлса ёки рухсатномасиз қайта жиҳозланса (ЭКИҲнинг бир баравари миқдорида жарима ҳам тўланади. 2016 йил 26 апрель ҳолатига кўра – 130240 сўм); фойдаланиш тақиқланган, давлат рақами ечиб олинган бўлса (ЭКИҲнинг 6 баравари – 651200 сўм); давлат рақам белгиси ясама ёки ўзга усулларда ўзгартирилган ёки у бутунлай бошқа транспорт воситасига тегишли бўлса (ЭКИҲнинг 10 баравари – 1302400 сўм); рухсатсиз ўта катта ва жуда оғир юкларни ташиш, белгиланган меъёрдан катта ўлчамдаги ҳолатда йўлга чиқилса, юк ташувчилар рухсатномада кўрсатилган ҳаракат йўналиши ўзгартирилса (ЭКИҲнинг 10 баравари – 1302400 сўм); ойналари кўзгусимон бўлса ёки қорайтирилса, ҳайдовчининг ўрнидан атрофни кўришни чеклайдиган қўшимча нарсалар ўрнатилган ёки қопламалар суртилган бўлса (ЭКИҲнинг 1 баравари – 130240 сўм); рухсатсиз товуш чиқарувчи ва ёритувчи қурилмалар ўрнатилса, давлат рақам белгиларига уларни кўришга халал берадиган ашёлар ўрнатилса ёки қоплама суртилса (ЭКИҲнинг 1 баравари – 130240 сўм); транспорт воситаси бошқалар ҳаракатига халал берадиган ҳолатда ташлаб кетилса (ЭКИҲнинг 3 баравари – 390720 сўм); машина маст ҳолатда бошқарилса (транспорт воситасини бошқариш ҳуқуқидан бир йилу олти ойдан уч йилгача муддатга маҳрум этишга сабаб бўлади); ҳайдовчилик гувоҳномаси, транспорт воситасини рўйхатдан ўтказганлик, унга эгалик қилиш, эгаси йўқлигида ундан фойдаланиш ҳуқуқини тасдиқловчи ҳужжатлар, суғурта полиси мавжуд бўлмаса ёки ишончнома, транспорт воситаларини бошқа шахсга ўтказиш ва ижарага бериш шартномалари рўйхатдан ўтказилмаган бўлса (ЭКИҲнинг ярим баравари – 65120 сўм); йўл-транспорт ҳодисаси қатнашчилари ҳодиса жойидан қочиб кетса (ЭКИҲнинг 30 баравари миқдорида жарима (3907200 сўм) ёки транспорт воситаларини бошқариш ҳуқуқидан икки йил муддатга маҳрум этишга ёхуд ўн беш суткагача муддатга маъмурий қамоққа олишга сабаб бўлади); автомобиль транспортида лицензиясиз йўловчи ташиш (ЭКИҲнинг 20 дан 100 бараваригача — 2604800-13024000 сўм); милиция ходимининг транспорт воситасини тўхтатиш тўғрисидаги қонуний талаби бажарилмаса (ЭКИҲнинг иккидан бир қисмида икки бараваригача — 65120-260480 сўм). Шунингдек, Қуролли Кучлар ва чегара қўшинларининг транспорт воситаларини бошқараётган ҳайдовчилар ва бошқа шахслар йўл ҳаракати қоидаларини бузганда — ҳарбий автомобиль инспекциясининг мансабдор шахслари томонидан автомобиль воситаси вақтинчалик сақланиш масканига юборилади. Маъмурий жавобгарлик тўғрисидаги Кодекснинг 60, 78, 79, 81, 82, 84, 90, 92, 94-моддаларида назарда тутилган маъмурий ҳуқуқбузарликлар содир этилганда — Ўзбекистон Табиатни муҳофаза қилиш давлат қўмитаси органларининг мансабдор шахслари; ушбу Кодекснинг 164, 166, 167, 168, 172, 173, 176, 1763, 1861-моддаларида назарда тутилган маъмурий ҳуқуқбузарликлар содир этилганда — Ўзбекистон Бош прокуратураси ҳузуридаги Солиқ, валютага оид жиноятларга ва жиноий даромадларни легаллаштиришга қарши курашиш департаменти ва унинг жойлардаги бўлинмаларининг мансабдор шахслари; ушбу Кодекснинг 1961, 224, 2241, 2242-моддаларида назарда тутилган маъмурий ҳуқуқбузарликлар содир этилганда — чегара қўшинларининг мансабдор шахслари ҳам машинангизни жарима майдончасига вақтинчалик сақлаш учун олиб кетишга ҳақли. - деб хабар бермоқда Carzone.uz нашри.


Ўзгидромет: дам олиш кунлари 45 даражагача иссиқ бўлиши кутилмоқда\nДам олиш кунларида ўзбекларни иссиқ ҳаво кутмоқда – об-ҳаво маълумоти\n24 Iyun 11:31 Жамият\n25 26 июн ОБ-ҲАВО ПРОГНОЗ СИНОПТИК ЎЗГИДРОМЕТ\nСиноптиклар дам олиш кунлари ўзбекистонликларни қандай об-ҳаво кутаётгани ҳақида хабар беришди.\nМаълумотларга кўра, бугун Ўзбекистоннинг текислик ҳудудларида ўртача иссиқ ҳаво кузатилади, фақат айрим тоғ олди ва тоғли ҳудудларда қисқа муддатли ёмғир ёғиб, момақалдироқ бўлиши мумкин. Аксарият ҳудудларда термометр кундузи 36-39°, шимолий, жанубий ва чўл зоналарида баъзи жойларда 40-42° гача иссиқ бўлади.\nЭртадан Ўзбекистон ҳудудига Туркманистондан жуда иссиқ ва қуруқ ҳаво олиб келинмоқда. Эртага, 25-июн куни ҳаво ҳарорати кечаси 21-24, кундузи 36-39, шимолий, жанубий ва чўл зонасида баъзи жойларда 42-44 даражагача иссиқ бўлади.\n2021-йилда Ўзбекистонда 30 мингга яқин ажралишлар қайд этилган\n26-июн, якшанба куни ҳарорат фони кечаси 23-26°, кундузи 38-42°, шимолий, жанубий ва чўл зонасида айрим жойларда 43-45° гача кўтарилади.\nАйрим тоғли ҳудудларда қисқа муддатли ёмғир ёғиши, момақалдироқ бўлиши, айрим жойларда сел ва сел келиши мумкин.\nЎзгидромет жорий ҳафтадаги об-ҳаво ҳақида маълумот берди\n5-май куни Ўзбекистон авиакомпанияси Фарғона ва Наманганга парвозларни амалга оширади\nДам олиш кунлари Ўзбекистонда ёмғир ёғиб, момақалдироқ бўлиши кутилмоқда


Бахриддин Чустий: “Ошпаз эмас, футболчи бўлмоқчи эдим” | erkak.uz\nБизнес, Карьера, Машҳурлар ҳаётидан, Ошхона\t 05/08/2016 0 Muslim Mirzajonov\nУ ҳеч қачон ошпаз бўлишни орзу қилмаган. У болалигида спортчи бўлишни истарди. Унинг ошпазлик касбида таниламан, шахсий бизнесимни йўлга қўяман, деган режаси ҳам бўлмаган. Ўқитувчилар оиласида туғилган қаҳрамонимиз нонвойлик, сомсапазлик, кейинроқ ошпазликни ўткинчи иш, вақтинчалик тирикчилик манбаи, деб биларди. Бугун эса бу касб ҳаётнинг ажралмас қисмига айланди! Бир неча тамаддихоналар, кафелар очди.\nЎзини энг зўр ошпаз, деб ҳисобламайди. Ошпазликни ижод деб билади. Истаган одам астойдил ҳаракат қилса, зўр ошпаз бўла олади, деб ҳисоблайди.\n“Муваффақият формуласи” лойиҳасининг илк қаҳрамони ошпаз, “oshxona.uz” кафелар тармоғи ва “Chustiy`s cuisine” тамаддихонаси асосчиси, “Ўзбек ошхонаси рассоми” Баҳридди Чустий.\n-Чуст деганда Наманган вилоятидаги машҳур туман, чуст дўппилари, пичоқлари, қолаверса машҳур ижодкорлари кўз олдимизда намоён бўлади. Яқин йиллардан бери Чуст ошхонаси ҳам тилга тушди. Бунда, албатта, Бахриддин Чустийнинг ўзига хос ўрни бор. Ошпазлик соҳасига кириб келишингиз ҳақида….\nБолаликда, аввал айтганимдек, ошпаз бўлишни умуман орзу қилган эмасман, оиламизда ҳам умумий овқатланиш соҳасида ишлайдиган одам бўлмаган. Уйдагилар ўқитувчи бўлишган. Болалик пайтларимда “Улғайсам, спортчи бўламан”, деган ният бор эди. Билсангиз, 90-йилларда ўзбек футболчилари Осиё ўйинлари чемпиони бўлган кезлар эди. Қосимов, Шквиринлар машҳур бўлган пайтларда деярли ҳамма ўғил болалар футболчи бўлишни орзу қиларди, чамамда.\nТақдир тақазоси билан 1998 йилда Тошкентга кўчиб келганмиз. Отам шаҳарда новвойхона очган. Ўша ердаги новвойларга мен ҳам ёрдамлашиб юрардим. Кейинчалик унинг ёнига сомсахонага ва ундан сўнг ошхонага айланган. Табиийки, илк сабоқларни ўша ерда олганман.\nТўғрисини айтсам, 2010 йилларга қадар ҳам ошпазлик касбига вақтинчалик иш деб қараганман. Даромад топсам, бошқа иш билан шуғулланаман, деган ният бор эди. Ошпазликка жиддий қарамаганман. Шунақа пайтлар ҳам бўлганки, касбим ҳақида сўрашганида ошпаз эканимни айтишга уялардим. Бу касбга негадир иккинчи даражали касб, деб ўйлаган эканман. Ҳозир эса аксинча. Карим Маҳмудов ўз китобида айтганидек, “Ҳар бир касб эгаси ўз иши устида мукаммал ишласа, уни санъат даражасига олиб чиқиши мумкин”. Ҳозир шу касбни мукаммал ўрганиш ҳаракатидамиз.\n-Шу ўринда табиий савол: Ҳар қандай одам астойдил интилса, меҳнат қилса, яхши ошпаз бўла оладими ёки бунга ҳам уқув керакми?\nУмрида куй басталамаган одам бирдан куйлар ёза бошласа, бу қобилият. Йиллар давомида қилинган меҳнат ва изланишлар самараси эса ҳаракатларнинг маҳсули, дейиш мумкин. Шундан келиб чиқиб айта оламанки, фикри ожизимча, ҳар қандай одам астойдил меҳнат қилса, ўрганса, яхши ошпаз бўлиши мумкин.\nУхлаш учун доим жой топилади.\n-Ҳар бир одамнинг, у қайси соҳа вакили бўлишидан қатъи назар, ўз имзоси, услуби, ўзига хослиги бўлади. Сиз бу соҳадаги айрича жиҳатларинингизни нимада деб биласиз? Бошқа ошпазлардан ажралиб турадиган томонларингиз…\nБошқалардан ажралиб турадиган устун томоним бор, десам нокамтарлик бўлади. Чунки ҳеч қачон зўрликка, биринчиликка даъво қилмаганман. Менимча, сиз айтмоқчи бўлган жиҳат—менинг интернет билан дўстлашганимда, бўлса керак. Яъни ҳар бир ишимни ёки қандай янгича уринишимни интернет орқали халққа тақдим қилиб, уларнинг фикрлари, таклиф ва мулоҳазаларини ўқишга ҳаракат қиламан.\nБиринчи марта 2004 йилларда интернетга кира бошлаганман. Биласизми, унга жуда боғланиб, ўрганиб қолганман. Ўша пайтда сомса ёпардим. Кун мобайнида топган даромадимни интернет кафеда интернетга сарфлаб, хатто қарз бўлиб чиқиб кетган кунларим ҳам кўп бўлган. Кейинчалик эса кундуз куни ошхонада, кечаси интернет кафеда ишлаганманки, ортиқча сарф-ҳаражат бўлмасин. Уйдагиларим ўшанда интернетнинг зарари ҳақида кўп танбеҳ беришарди. Лекин мен ундан кўп нарса ўрганардим. Биласизми, интернет пичоққа ўхшайди. Унда жиноят қилиш мумкин ёки ширин таом тайёрласа ҳам бўлади. Худди шунингдек, интернетдан ҳам турли мақсадларда фойдаланиш мумкин. Айнан Чустий тахаллусини ҳам интернет сабаб қўйганман. Ўша йилларда турли чатлар, форумлар ривожланиб бораётганди. Ўша ерларга кириб, мулоқотлар қилардик. Ўзимга Чустий номини қўйиб, форумларда иштирок этардим. Шу бўйи Чустий номи қолиб кетди.\n-Аввалги суҳбатларнинг бирида ошпазликка оид ишларингизни дастлаб ижтимоий тармоқларга қўйишдан бошлаб, кейинчалик oshxona.uz сайтини ташкил қилганингиз ҳақида айтгансиз…\nЧиндан ҳам турли ижтимоий тармоқларга дастлабки ўзим тайёрлаган таомларни расмга олиб, жойлаб, одамларнинг фикрини ўрганардим. Холис фикрни билиш учун ўзимнинг таомларим эканини айтмасдим. Шу тариқа 2010 йил алоҳида сайт очиш фикри туғилган. Унга ном қўйиш масаласида кўп иккиланганман. Журналист Давронбек Тожиалиевнинг OSHXONA.UZ деган варианти маъқул келиб, шу номли сайт очганман. Бир йилдан сўнг мазкур сайт интернет фестивалида “Энг яхши ихтисослашган сайт”, деб топилди. 2012 йилда “Энг яхши оилавий сайт” номинациясига сазовор бўлди.\n-Эътибор берсак, ҳар битта таомингизни хўррандаларга тақдим қилишда ўзгача, яъни ижодий ёндошишга ҳаракат қиласиз…\nТўғри. Аввал бошдан интернетга маълумотлар ёки таомлар расмини юклашда, муҳокама сабаб бўладиган, ҳамманинг эътиборини тортадиган, қизиқишларини ортирадиган услубла бўлишига эътибор қаратардим. Бу бора-бора бир услубга айланди. Тошкентда “Ошхона.уз” тамаддихонасини очишда ҳам бу ўзига хосликни сақлаб қолишга ҳаракат қилдик. Чунки шаҳарда рақобат жуда кучли. Ҳар турфа эксперементал уринишларни хўррандаларга тақдим қилиш орқали ўз мижозларимизни топишни мақсад қилганмиз. Ва бунинг тарғиботига ҳам алоҳида урғу берганмиз.\n«Ўзбек» Мона Лиза.\n-Ижтимоий тармоқдаги саҳифаларингизни кузатаман, машҳур брендларга миллий элементлар қўшасиз ва уларнинг кўпи омадли чиқади. Бу ғоялар муаллифи ўзингизми ёки бу билан шуғулланадиган алоҳида гуруҳ борми?\nДастлаб буларни ўзим тайёрлардим. “TezFood” очганимиздан кейин эса бунга алоҳида мутахассислар жалб қилдик. Чунки айнан бу лойиҳада ўзбек миллий таомларини замонавий кўринишга эга, тезпишар ва қулай истеъмол маҳсулотига айлантириш мақсад қилинган эди. Ҳозирда мазкур гуруҳ билан бирга таомларни ўзга хос кўринишда тақдим этиш устида иш олиб борилади. Шунингдек, турли ижтимоий тармоқларда фойдаланувчилар ҳам бизга ғоя беришади. Масалан, гўжа билан Google логотипини уйғунлаштириш таклифини қашқадарёлик Жасурбек исмли фойдаланувчи берган. Ёки Баҳром деган йигит хўрдани “Honda” билан уйғунлаштириш ғоясини таклиф қилган.\n-Хабаримиз бор, сиз хорижий мамлакатларда ҳам шу йўналишда фаолият олиб боргансиз ва бунинг нима эканини яхши биласиз. Умуман у хорижда миллий таомлар ресторанининг муваффақияти нималарга боғлиқ?\nМенимча, хорижда миллий таоамлар ресторанини очмоқчи бўлган одам, биринчи навбатда, кам сонли миллатдошлари ёки мигрантларнинг эмас, балки маҳаллий аҳоли таъбини ҳам ҳисобга олиши керак. Чунки хорижда ўқиётган, пул ишлашга борган одам ресторанларга камдан-кам киради. Асосий хўрранда эса маҳаллий аҳоли вакиллари. Демоқчиманки, таомларни ҳам мамлакатнинг иқлимига, аҳолисини таъбига мослаштириш зарур. Масалан, оддийгина водийнинг девзира гуручи, қўй ёғилар солиб, тайёрланган ош Бухорода водийдаги каби талабгор бўлмаслиги мумкин. Умуман, тамаддихона очишда ўша жой одамларининг таъби ва истакларини яхши ўрганиш зарур. Ва яна бир муҳим томони шундаки, ана шу янги овқатланиш мажмуасининг рекламасига алоҳида эътибор қаратиш керак. Айниқса, бунда интернет имкониятларидан самарали фойдаланиш мумкин.\nМана, сенга олам-олам овқат, идишингга сиққанича ол!\n-Хорижликларнинг илк бор миллий таомларимизни истеъмол қилганидан сўнг унга муносабатини ҳеч кузатганмисиз? Умуман қандай қабул қилишади?\nАлбатта. Яқинда хизмат сафари билан Россиянинг Хабаровск ўлкасида бўлдим. Аниқроғи, ўша ерда очилган ўзбек ресторани менюсига ўзбек миллий таомларини киритишга чақиришди. Бир куни ресторанга “нозикроқ” одам келади, тезроқ ширин таом тайёрлаб беринглар, дейишди. Шунда унга уграош тайёрлаб бердик. Бу таомни Шаҳрисабзда Соли ака деган ошпазнинг мазали угра ошини ичиб, ундан илҳомланиб, ўзим тайёрладим. Шу таомни ўша “нозик” хўрранда еб, яна бир неча порция уйига ҳам олиб кетди. Бу минг бир воқеалардан бири. Айтмоқчиманки, хорижда ўзбек миллий таомларини яхши қабул қилишади.\nРоссиялик Олег Назаров деган машҳур ресторан танқидчиси юртимизда меҳмон бўлди. Шунда у гапни айтди: “Агар омадли бизнес қилмоқчи бўлсанг, албатта ўзбек ресторанини оч. Унга ортиқча реклама ҳам керак эмас. Оч-да, “Ўзбек таомлари” деб ёзиб қўй. Омадинг 100 фоиз кафолатланади..” Албатта, ўз соҳасининг устаси бўлган шахснинг бундай фикри миллий таомларимизнинг даражасини, унга бўлган талабнинг қанчалар юқори эканини кўрсатиб турибди, дейиш мумкин.\nРоссиялик машҳур ресторан танқидчиси Олег Назаров билан\n-Сир бўлмаса, уйда ҳам капгир сизнинг қўлдами ёки бу масъулият буткул келин зиммасидами?\nАвваллари ошпаз бўлиб ишлаганимда вақтларим аниқ эди ва маълум бўш вақтларим бўларди. Уйда таомлар ҳам пиширардим. Ўзим ошхоналар очганимдан кейин бу тартиб бузилиб кетди, яъни уйда бўлишнинг аниқ вақти белгиланмаган. Шундан келиб чиқиб, барибир, капгир аёлимнинг қўлида. Бунақа пайтда, яъни ишдан хориб-толиб келган пайтда, капгир тугул, қошиқ ушлашга ҳам ҳол қолмайди.\n-Янги ғояларга қизиқишингиз кучли: сўнгги марта миллий таомлардан жамоангиз билан йирик Ўзбекистон ҳаритасини ясаган эдингиз. Мустақилликнинг 25 йиллик тўйига қанақа ноанъанавий совға ҳозирлаяпсиз?\nБиласизми, анчадан бери бир нарсани ният қилиб келаман. Яъни ўзбек паловини кўп миқдорда тайёрлаб, Гиннес рекордлари китобига киритиш. Хоҳиш ва ҳаракатлар бор. Бироқ бу жуда катта маблағни ва вақтни талаб этади. Рекордга кириш талабига кўра, гуручли таом битта қозонда камида 3 ярим тонна миқдорда тайёрланса, бу ҳисобга олинади. Ҳозирда шу борада ҳаракат бошлаганмиз.\nМаҳсулотлардан тайёрланган Ўзбекистон харитаси.\nДейлик, ҳўрранда таомидан пашша чиқди. Сизни чақиришди. Нима қиласиз? Вариантлар: А. “Мен йўқ деб айт” деб, баҳона қиласиз. В. Ўзингиз чиқиб, кечирим сўрайсиз ва бошқа овқат опкелтирасиз С. Ёки чиқмай, овқатини янгилаб беришларини айтасиз.\nЎзим чиқиб, кечирим сўраб, бошқа овқат опкелтираман ёки чиқмай, овқатини янгилаб беришларини айтаман.\nСиз хушламайдиган таом?\nХушламайдиган дея олмайману, лекин ёшлигимда кўп истеъмол қилган перловка ва гречкали таомларни кам ейман.\nУйга меҳмон келганда: капгир кимнинг қўлида бўлади? А. Ўзимда В. Аёлимда С. Яхшиcи, шогирдни ёрдамга чақираман.\nВ вариант: яъни капгир аёлимнинг қўлида бўлади.\nБиз ҳам гапирайлик…\nСизнингча энг қўли ширин ошпаз ким? Менда битта вариант бор, лекин сизникини эшитмоқчиман.\nҲар бир кучли шахснинг ортида аёл туради, деганларидек, ҳар бир яхши ошпазнинг ортида Она туради, дейиш ҳам мумкин. Чиндан ҳам энг қўли ширин ошпаз Онам. Кейин бувим ҳам жуда пазанда аёл бўлганлар. Улар тайёрлаган таомларни кўп қумсайман.\nУйдаги таомнинг мазаси ёқмади: дарров айтасизми ёки индамай еяверасиз?\nКасб касаллиги: дарров айтаман!\nErkak.uz сайти ўқувчиларига тилакларингиз…\nҲар бир эркак киши 3 та таом тайёрлашни билиши керак: ош, шўрва ва кабоб. Шундан келиб чиқиб, тилагим: erkak.uz фойдаланувчиларининг ошлари, шўрвалари ва кабоблари доим мазали чиқсин!\nМуслим Мирзажонов суҳбатлашди.\nБахриддин Чустий, карьера, Муваффақият формуласи, оила, ошхона, ошхона.уз, суҳбат\nҚозоғистонда яна ичида ўзбекистонликлар бўлган автобус ҳалокатга учради


Картошка қачон арзон бўлади? Деҳқоннинг дардини ким эшитади?\nКартошка қачон арзон бўлади? Деҳқоннинг дардини...\n12.03.2018 20:02 2 1699\n«Бозорда бир маҳсулотнинг нархи кўтарилса, ҳамма ваҳимага тушади ва бунга қарши чоралар кўрилади. Лекин айрим маҳсулотларнинг нархи тушиб кетиб, деҳқон касодга учраганда унинг дарди билан ҳеч кимнинг иши бўлмайди». Таҳририятимизга Акмал Содиқов деган юртдошимиздан келган мурожаатдаги бу гап бизни ўйга толдириб қўйди. Ростан ҳам бозорга тушиб, гўшт нега қиммат, картошка қачон арзон бўлади деб савол ташлаймизу, супермаркетда карамни текинга тарқатишаётганида хурсанд бўлиб олиб кетаверамиз. Лекин бирортамиз уни етиштирган бечора деҳқон нима қилди экан ўйламаймиз...\n«Ассалому алайкум, ҳурматли «Xabar.uz» жамоаси ходимлари. Mен оддий бир деҳқон боласиман. Самарқанд вилояти, Булунғур туманида анча йиллардан бери деҳқончилик қиламан. Бизда асосан сабзи, картошка, пиёз, помидор, бодринг, булғор қалампири, ловия ва ҳоказолар экилади. Деҳқон экиним яхши бўлсин деб кечани кеча, кундузни кундуз демасдан меҳнат қилади. Ҳосилни бир амаллаб, не-не орзуларда йиғиштириб олиб, энди сотаман деб турса, нарх-наводан ҳафсаласи пир бўлади. Чунки маҳсулотдан тушган фойда экинга кетган харажат билан нари борса бир хил, айрим экинларники ундан ҳам паст бўлади.\nШунча экинлар ўз-ўзидан униб қолаётгани йўқ ахир. Унга ҳам қанча меҳнат, пешона тери кетади. Оддий мисол: ҳозирги кунда агар 1 йилга ер олиб, экин қиламан десангиз 1 гектар жойни ўртача 6 млн. сўмга ижарага оласиз. Уни аввал ҳайдатасиз, текислатасиз, кейин жўяк олдирасиз. 1 гектар ерни экинга тайёрлашнинг ўзига 1 млн. сўм кетади. Тракторчига унинг ёнилғисини ҳам алоҳида олиб беришингиз керак. Жонивор дизел ёнилғисининг литрини 5500 сўмдан топсангиз топдингиз, бўлмаса 6700 сўмдан қўлдан сотиб оласиз.\nСўнг экиш учун картошка уруғлиги харид қиласиз. Янги картошка уруғлиги ўтган йили бозорларда навига қараб 6 мингдан 12 минггача кўтарилиб кетди. Фермерлар агрофирмалардан нисбатан арзонроққа уруғлик олиши мумкиндир, лекин оддий деҳқон бундай имкониятга эга эмас.\nКим тоннасига 50$дан берса, Голландия уруғлиги берилади. «Кўкидан» узатмаганларга Россиянинг бизнинг иқлимда унчалик яхши бўлмайган навни беришади.\nҚолаверса, эшитишимизча, агрофирмалар бу йил уруғликни 7500дан нархлаган, у ҳам олдиндан пули тўланса. Агар кредитга олсангиз 10-11 минг сўмдан беришаётган экан. Бундан ташқари, уларнинг ҳам ўйини бор. Ким тоннасига 50$дан берса, Голландия уруғлиги берилади. «Кўкидан» узатмаганларга Россиянинг бизнинг иқлимда унчалик яхши бўлмайган навни беришади. Ҳозирда ҳаммага картошка экилсин, деган топшириқ бор. Деҳқон экишга экадикуя, лекин шунча харажат қилиб, эртага унинг нархи тушиб кетса нима бўлади? Деҳқон ёки фермер қилган катта харажатини ниманинг ҳисобидан қоплайди?\nШу сабабдан, агрофирмалар орқали фермерларга ҳам, оддий томорқачи деҳқонларга ҳам арзонроқ нархда уруғлик сотиб олиш имкони яратилса, яхши бўларди.\n1 гектар ерга экиш учун 3,5-4 тонна уруғлик зарур. Уни эккандан кейин ҳам ўзи бўлмайди. Экинга қараш керак, суғориш, чопиш, яна тракторда культивация қилдириш керак. Энг асосийси, унга ўғит берилиши лозим. Ўғит берилмаса, ҳосил яхши бўлмайди. Ҳар йили битта жойга экин экканидан кейин ер ҳам чарчайди. Ўғитсиз ҳеч нарса унмайди. Азот ва бошқа минерал ўғитларни олиш ҳам мушкул иш. Амаллаб уни топасиз ва қопини 50-60 минг сўмдан сотиб оласиз. 1 гектарга баъзан 40 қопгача минерал ўғит берилмаса, кутилган ҳосилни олиб бўлмай қолган.\nҲосилни йиғиштириб олиш ҳам бир харажат. Яна техника ишлатилади, ҳашарчи ёлланади. Хуллас, ҳисобласак 1 гектардан 20-25 тоннача ҳосил олинади. Картошканинг ҳозирги бозор нархи деҳқоннинг даромад топиши учун ёмон эмас, аммо харажати ҳам оз эмас.\nҚисқача ҳисоблаб кўринг:\nер – 6 млн. сўм;\nуруғлик – 30 млн. сўм (камида);\nтехника ва ёнилғига – 2 млн. сўм;\nтабиий ва минерал ўғитга – 2 млн. сўм;\nэкинга ишлов бериш, йиғиштириб олиш учун ишчига, техникага – 3 млн. сўм;\nжами харажат — ўрта ҳисобда 43 млн. сўм.\nЭнди ўртача 22 тонна ҳосилни жойида 2500 сўмдан сотдик дейлик, 55 млн. сўм бўлади. Фойда 10-15 миллион сўм атрофида. Бир қарашда ёмон даромад эмас. Шунинг учун ҳам кўпчилик кўпроқ картошка экиб, яхшироқ даромад олишни истайди. Аммо бунга ҳозир ҳамманинг ҳам қурби етмайди. Мавсум охирида даромад келтирадиган ҳосил етиштириш учун бошланғич сармоя лозим ва бу кичкина сумма эмас (бир гектар картошка етиштириш учун 43 млн. сўм харажат ҳисобладик). Ўзи шундоқ ҳам қишдан амаллаб чиқиб олган оддий деҳқон бундай бошланғич сармояни топиши амримаҳол.\nБунга имкони борларнинг ҳам иши осон кечмайди. Чунки маҳсулотнинг нархи у етиштирилган пайтда қандай бўлишини аниқ билиб бўлмайди. Катта майдонларда маҳсулот етиштириб, унинг нархи тушиб кетиши оқибатида касодга учраётганлар қанча. Масалан, ўтган мавсум қанча гектарлаб карам шундоқ даланинг ўзида қолиб кетди. Килосини улгуржи 200 сўмдан сотиб оладиган харидор ҳам топилмади.\nЎтган мавсум далада қолиб кетган карам майдони. Фото: «Xabar.uz»\nБир гектар ерга миллионлаб сарфлаб карам эккан ва охирида бир сўм ҳам ишлаб топмаган деҳқоннинг аҳволини тасаввур қилаверинг.\nДеҳқон ўз оиласини фақатгина шу эккан маҳсулотидан олган даромад билан боқади, қишдан чиқаради. Битта оиланинг ойлик, фасллик, йиллик харажати қанча эканини ўзингиз яхши биласиз.\nҲозирги кунда полиз экинлари ё экспорт қилинмай қўйган, ёки бунинг аниқ механизмлари йўқ. Айрим йилларда ортиқча етиштирилган маҳсулотларимиз ё майдоннинг ўзида қолиб кетаяпти, ё чиқиндихоналарни тўлдираяпти.\nМасалан, оддийгина пиёзни оладиган бўлсак, менда 30 тонна пиёз бор. Яқинда харидорлар келиб килосини 500 сўмдан нархлаб кетишди. Мен бу ҳосилни экиб, йиғиштириб олгунимча 25-30 млн. сўм сарфлаганман. Тўғри, улгуржи олишни таклиф қилаётган харидорлар айтган нарх бозорникига тўғри келмайди. Лекин биз катта миқдордаги ҳосилни бозорларга олиб чиқиб сотишимиз ҳам вақт, харажат ва оворагарчилик (бозорларда ҳар бир растанинг ўз эгаси бор) талаб қилади.\nБечора деҳқон тақдиридан афсусланса-да, ҳар баҳор умид билан кетмонини елкалаб, далага чиқаверади, экинини экаверади.\nБозорда бир маҳсулотнинг нархи кўтарилса, ҳамма ваҳимага тушади ва бунга қарши дарҳол чоралар кўрилади. Лекин айрим маҳсулотларнинг нархи тушиб кетиб, деҳқон касодга учраганда унинг дарди билан ҳеч кимнинг иши бўлмайди. Ахир бунинг ортида қанча одамнинг меҳнати, қанча оилаларнинг тақдири ётибти...\nБечора деҳқон тақдиридан афсусланса-да, ҳар баҳор умид билан кетмонини елкалаб, далага чиқаверади, экинини экаверади».\nАкмал Содиқов кўтарган ушбу мавзу одатда кам эсланадиган, аммо жуда оғриқли масала. Дастурхонимизни тўлдирадиган, бозорларимизни ноз-неъматлар билан таъминлайдиганлар шу деҳқонлар. Юқорида билдирилган фикрлардан кўриниб турибдики, деҳқон иқтисодий ва бошқа сабаблар туфайли мушкул ҳолатга тушганида унинг ижтимоий ҳимоясини таъминлайдиган ҳеч қандай механизм йўқ. Аслида уларга қандайдир ижтимоий ҳимоя ҳам керак эмас. Шунчаки, маҳсулотини ўз таннархидан кам бўлмаган нархда сотишига йўл очилса кифоя. Айниқса, бир турдаги маҳсулот ички бозор эҳтиёжидан ортиқ етиштирилганида, унинг хорижга чиқарилишига йўл берадиган механизмлар шакллантирилиши зарур.\nОлган маълумотларимизга кўра, Самарқанд вилоятида ўтган кузда етиштирилган карамни деҳқон-фермерлардан 200 сўмдан сотиб олган савдогарлар уни водийга қуритиш цехига олиб бориб беришар экан. Савол туғилади: 200 сўмлик маҳсулот Самарқанддан водийга олиб борилгунча йўл харажати унинг нархидан қимматга тушмайдими? Ҳар бир вилоятда етиштириладиган маҳсулот турига қараб, уни қуритадиган цехлар ташкил этилса бўлмайдими?\n«Нимани хор қилсанг, шунга зор бўласан» деган нақл бор халқимизда. Жаҳон эшиклари очилган бугунги кунда тайёр маҳсулотларимизни хорижга экспорт қила олмаслигимиз ачинарли ҳол эмасми?\nМуаллиф айтганидек, ўтган йили гектар-гектар карам шундайлигича далада қолиб кетди. Уни узиб, бозорга олиб бориш ўзини оқламай қолди ҳатто. «Нимани хор қилсанг, шунга зор бўласан» деган нақл бор халқимизда. Жаҳон эшиклари очилган бугунги кунда тайёр маҳсулотларимизни хорижга экспорт қила олмаслигимиз ачинарли ҳол эмасми?\nУч-тўрт йил аввал картошка билан боғлиқ шундай ҳолат юз берган эди. Харидор топилмай чирий бошлаган тонналаб картошка чиқиндихоналарга чиқариб ташланганди. Кейин уни етиштириш ҳажми пасайди. Оқибатда нима бўлди: бозорларимизни ўз картошкамиз билан таъминлай олмай қолдик. Уруғлик, ёнилғи ва ўғит масаласи оғлиқли муаммолигича қолиб кетди.\nНаҳотки, туман ҳокимликларида икки-уч мутахассисдан иборат, хорижлик экспортёрлар билан алоқа ўрната оладиган гуруҳ ташкил қилишнинг имкони бўлмаса? Ҳозир ҳамма келишувларни интернет орқали ҳам амалга оширса бўлади, харидорларни ҳам интернет воситасида топиш мумкин. Фақат ҳар мавсумда етиштириладиган маҳсулотлар ҳажми прогноз қилинса (бу қийин иш эмас, чунки ҳар бир фермер ўз ҳудудида қанча маҳсулот етиштирилишини чамалаб бера олади) ва олдиндан келишувлар тузиб қўйилса, юз, минг тонналаб ҳосил увол бўлмайди. Деҳқон ва унинг оиласидагилар ҳам чорасизликдан Россия-ю Туркияга иш излаб кетмайди.\nУшбу масалада шу соҳа мутахассисларидан, ҳокимликлардан изоҳ кутиб қоламиз.\nкартошка қишлоқ хўжалиги деҳқон\nТехнология 15/04, 11:58\nБританияда 5G-тармоқ сигирларда синалмоқда\nИқтисодиёт 30/03, 19:47\n2019 йилги картошка ҳосили прогноз қилинди\nДТМ тестга ўзгаришлар киритмоқчи эди. Адлия вазирлиги лойиҳага эътирозлар билдирди


Абу Бакр розияллоҳу анҳу: Холид билан Сиддиқ ўртасидаги ёзишмалар (2)\nBy Исмоил Муҳаммад Яъқуб on 09/24/2019 АБУ БАКР ТАРИХ ХУЛАФОИ РОШИДИНЛАР\nАбу Бакр разияллоҳу анҳу мактубни ўқигач, Холидга нисбатан кўнгли юмшади. Бир неча қурайшлик, улар ичида Абу Барза Асламий ҳам бор эди, Холиднинг узрини қабул этишни ёқлаб гапирди. Абу Барза бундай деди: “Эй Расулуллоҳнинг халифаси, қўрқоқлик ва хиёнат Холидга ёт сифатлардир. У шаҳид бўлиш орзусида урушга кирди, сабру матонат билан урушиб, зафар қозонди. Қалъадагилар билан сулҳни ҳам тўғри ниятда тузди. Чунки дубулғалиларни аскарлар деб ўйлаган эди”. “Тўғри айтасан, сенинг бу сўзларинг Холиднинг мактубидаги сўзларидан кўра ҳам узрга лойиқроқ”, деди Абу Бакр.\nХолиднинг Абу Бакрга ўзини оқлаб ёзган мактуби мазмунидан қуйидагиларни хулоса қилиш мумкин:\nУ зафар шодиёнаси тугал ҳосил бўлганидан ва тинчлик қарор топганидан кейингина уйланди;\nУ ўз қавмининг энг улуғ ва энг шарафли кишисига қуда (куёв) бўлди;\nУшбу уйланишида ортиқча такаллуф ва катта сарф-харажат бўлмади, аксинча, енгилгина бўлди;\nБу уйланиши на диний, на дунёвий жиҳатдан бирон маломатга лойиқ эди;\nМусулмон шаҳидларга қайғуриб дунёдан бутунлай кўнгил совуши тўғри эмас, қайғурган билан ўлганлар тирилиб келмайди;\nУ бирон ишни жиҳоддан устун кўрмас эди, бу уруш у учун ўта оғир кечди, ҳатто ўлишига бир баҳя қолди;\nМужжоа билан сулҳни ҳам фақат мусулмонларга яхшилик истаб тузди. Тўғри, Мужжоа қавми ҳақида нотўғри маълумот бериб, унинг фикрини ўзгартиришга муваффақ бўлди. Аммо бу ишда Холиднинг узри бор, у ҳам оддий бир инсон эди, ғайбни билмас эди. Нима бўлганда ҳам иш мусулмонлар фойдасига ҳал бўлди, улар Бани Ҳанифа ерларини тўла-тўкис қўлга киритдилар, қолган-қутган қавмлар урушсиз Исломга қайтди. Бинобарин, Мужжоанинг қизига уйланиши ҳеч қандай маломатга сабаб бўладиган иш бўлмади.\nАббос Маҳмуд Аққод айтгани каби, Холиднинг бу уйланишига сабаб, у Мужжоанинг ўз қавми ҳимоясига бўлган ғайратига қойил қолиб, шу туфайли у билан қариндошлик алоқаси боғлашни ва диндошлик алоқасини қудачилик алоқаси билан мустаҳкамлашни хоҳлади, деган гап тўғри эмас. Чунки Холид ибн Валид бошқа ҳар қандай риштани диндошлик риштасидан на муқаддам қўядиган ва на унга тенг кўрадиган одам эди.\nДоктор Ҳусайн Ҳайкалнинг Холидни оқлашдаги услуби ҳам мақбул эмас, сабаби бу услуб Ислом аҳкомларига уйғун келмайди. У айтади: “Ғалаба онларида унинг пойқадамига ҳар қанча нарсани бахшида этилишга арзийдиган Холиддек музаффар саркарда учун Мужжоанинг қизи ким бўлибди?! У Ямома ерини қон билан суғориб, уни бутпарастлик кирлигидан поклаган бу ғолиб қўмондоннинг оёқлари остига ташланган оддий бир қурбондан ортиқ нарса эмас эди”.\nБу сўзлар Холид разияллоҳу анҳудек буюк саҳобани фақат ўз шон-шуҳратини ўйлайдиган ва ўзини бармоқлар билан ишора этиб кўрсатиладиган улуғ доҳий мақомида кўришни истайдиган ва шундан бошқа дарди ғами бўлмаган оддий бир диктаторга ёки пойида қурбонликлар бўғизланадиган араб бутларидан бир бутга ёки мисрликлар мўл-кўллик бахш этсин дея унинг бағрига гўзал қизларни отадиган Нилга ўхшатиб қўймоқда. Аллоҳ сақласин! Абу Сулаймон (Холид ибн Валид) бундай ишлардан бениҳоя пок инсон эди, у мўмин муваҳҳид зотлардан эди. У фақат Аллоҳнинг сўзини олий қилиш учунгина урушар, бу учун Аллоҳдан бошқадан на мукофот ва на мақтов кутарди.\nШунингдек, генерал Акрамнинг бу борадаги хулосалари ҳам тўғри эмас. У Холид ибн Валиднинг урушлар асносида уйланиши воқеалари ҳақида сўз юритаркан, уни гўё Дон Жуан каби тасвирлаб, ўзи дуч келган можароларга фақат унинг жисмоний қуввати ва араб нозанинлари ва хурлиқолари юрагига ўт ёққан паҳлавонларча қадди қомати сабаб бўлганини айтади. Ҳолбуки, Холид ибн Валид разияллоҳу анҳу бошқа ҳеч нарсани Аллоҳ йўлидаги жиҳодни севганча севмаган эди. Мазкур адибларнинг кўзқарашлари воқеликдан узоқ бўлган, улуғ саҳобаларнинг диний эътиқод ва дунёқарашларини ҳисобга олмаган, ўша давр шарт-шароитларидан келиб чиқмаган нотўғри қарашлардир.\n «Абқарияту Холид», 92-бет.\n “Ас-сиддиқ Абу Бакр”, 157-бет.\n “Сайфуллоҳ Холид ибн Валид”, 20-бет.\n “Ҳаракот ар-ридда”, 236-бет.\nAvvalgi maqolaТаҳорат: Таяммум (2)\nKeyingi maqola Дард ва даво (60): Гуноҳнинг касофати (20) Гуноҳлар бандани шайтони ва шаҳватига қул қилади


ЯПОНИЯДА ЎЗБЕКИСТОН ҲАФТАЛИГИ ДАВОМ ЭТМОҚДА 17.05.2018 06:46\nЎзбекистон Республикаси ва Япония ўртасидаги маданий - гуманитар алоқаларни янада мусахкамлаш мақсадида ташкил этилган “Ўзбекистон ҳафталиги” кунлари бир-биридан қизиқарли тафсилотларга бой тарзда ўтмоқда.\nМаданият вазирлиги Матбуот хизмати маълумотига кўра, кеча Японияликлар Ўзбекистоннинг гўзал табиати, қадимий обидалари, замонавий иншоотлари, шунингдек, урф-одат ва анъаналари тараннум этилган амалий санъат кўргазмасини томоша қилдилар. Шаҳардаги Агасаки санъат саройида ўзбек ва япон санъаткорларининг чиқишлари эса, кунчиқар мамлакат санъат ихлосмандларини ҳайратга солди. Айниқса, миллий либосда саҳнага чиққан “Сурхон” гуруҳининг халқ охангида куйланадиган “Сирғали қиз” қўшиғи, “Гавҳар” рақс ансамблининг “Сурнай лазгиси” хореографик композицияси барчага бирдай манзур бўлди. Кун давомида вакилларимизнинг Япония парламенти депутатлари, маданият агентлиги раҳбари Р. Мията, шунингдек, бир қатор маданият ва санъат намояндалари билан ўтган учрашувлари ҳам самарали кечди.\n—Мен Ўзбекистон ва ўзбекистонлиикларга ҳурматим чексиз, —дейди Япониянинг мамлакатимиздаги собиқ элчиси К. Накаяма.—Айниқса, ёшларидаги интилувчанлик, билимга чанқоқликни жуда қадрлайман. Қолаверса, ўзбек халқининг маданияти ва санъати ҳам барчага намуна бўладиган даражада бетакрор. Самарқанд, Бухоро, Хива шаҳарларини эсласам юрагим орзиқиб кетади. Чинакам мўжиза!\nЎзбекистон маданият вазири ўринбосари К. Акилова раҳбарлигидаги маданият ходимлари ва санъаткорлардан иборат делегация Токио миллий музейида бўлишиб, у ердаги ноёб экспонатлар билан яқиндан танишдилар. Шунингдек, Токио миллий музейи директори М. Зения билан музейлар фаолиятини такомиллаштириш, замонавий ахборот коммуникация технология ютуқларидан фойдаланган ҳолда музейга келувчилар учун яратилган қулайликлар билан танишдилар, улар билан икки томонлама дўстлик ва ҳамкорлик юзасидан келишиб олинди.\n—Бизни эътиборимизни тортган нарса, ҳар бир японияликнинг ўз юрти тарихини билиш, ўрганиш ва тадқиқ қилишга қизиқиши бўлди, —дейди делегация вакили, —Ҳатто музейда аравачада келган кексаларни ҳам учратиш мумкин. Уларнинг айримлари билан суҳбат асносида билдикки, япониялик ёши улуғларнинг аксарияти бир қатор хорижий давлатлар, жумладан Ўзбекистонда ҳам бўлганини эътироф этишди.\nБугун “Ўзбекистон ҳафталиги” тадбирлари Япониянинг энг гўзал шаҳарларидан бири Нагояга кўчади. Олдинда бир-биридан қизиқарли учрашувлар, маданий-маърифий тадбирлар, икки томонлама ҳамкорликни ривожлантиришга қаратилган келушувлар кутмоқда...